qundao/data-zh-poetry huggingface dataset:
上元观演长生殿剧十绝句·其四
作者：赵执信
朝代：清
体裁：七言绝句

温泉清滑浸芙蓉，玉女飞来太华峰。石作凫鱼犹触忤，那教取次近猪龙。
上元观演长生殿剧十绝句王南村重寓虎邱旋之西湖访其表弟钱塘令·其一
作者：赵执信
朝代：清
体裁：七言绝句

身落江南梦不移，飞乌三匝未安枝。湖山风月年年改，争遣人心似旧时。
上饶江中滩行
作者：赵执信
朝代：清
体裁：古风

西江山水工留宾，长滩飞送来游人。游人已倦欲归去，却遣前滩阻归路。玉溪流波清可怜，秋浮一叶何翩翩。当头秋水落千丈，翻似钩梯求上天。疾风倒吹十日雨，榜人与我同愁苦。江山厚意岂得忘，嗟哉信美非吾乡。
下太行入河北
作者：赵执信
朝代：清
体裁：古风

万山围马首，崚嶒行相逼。如入稠人中，仓皇乱迎揖。连朝蹑危险，徒侣疲登陟。晓看白日近，渐觉山势急。前路纷羊肠，下赴将何极。眼明见平地，河色漾寒碧。浮云千里通，清流一线直。参差散林莽，指点辨城邑。久行望弥真，屡下境转偪。回视高峰颠，一一诧所历。野旷山尽收，村晚天半赤。向风指孤烟，息此穷日力。
下榻于南村氏·其一
作者：赵执信
朝代：清
体裁：七言绝句

他时忆雪楼头望，悬榻江上待我来。今日越王台畔客，对床怀抱为君开。
下榻于南村氏·其二
作者：赵执信
朝代：清
体裁：七言绝句

乳蕉花下风落橘，荔子林中香绽梅。共醉不须论往事，南溟清浅易生埃。
不得游九仙琅邪诸胜留别王汝敬汝谨兄弟
作者：赵执信
朝代：清
体裁：古风

结愿苦不遂，吾生难自任。故人满目前，相对惟悲吟。天寒日月逼，海近云雾深。驰马忽归去，清淮渐我襟。云中九仙人，挥手笑不禁。岂意鄣日山，障此一寸心。秋风浩相送，却顾烟在林。马耳幸无恙，卢敖期重寻。
不过怡园二首·其一
作者：赵执信
朝代：清
体裁：七言绝句

城日山烟锁寂寥，石阑苔径望迢遥。游人自上清音阁，流水还过后乐桥。
不过怡园二首·其二
作者：赵执信
朝代：清
体裁：七言绝句

堂榭虚閒碧沼清，长天无主自阴晴。最怜荷叶兼蕉叶，送尽风声复雨声。
与元孝南村登镇海楼
作者：赵执信
朝代：清
体裁：古风

登楼窥元冬，满目尽江海。三城飒雄风，五岭凝寒彩。高天如可扪，短日复谁待。太息越王台，乾坤尔空在。
与冯信州躬暨夜话感旧
作者：赵执信
朝代：清
体裁：古风

空村万木号，寒雨坐来歇。秋灯照病颜，各已生华发。庭轩飒以清，壶樽偶然设。岂知故乡亲，有似天涯客。十年异出处，相望若秦越。心依玉山云，梦断金门月。欣逢水聚萍，惜别风振叶。人生离合情，且与尽今夕。鹊惊三匝飞，鹏去六月息。何处与子期，神洲有银阙。
与同年李丹壑编修以事出朝阳门晚宿田家
作者：赵执信
朝代：清
体裁：古风

繁花已尽木叶肥，城中城外尘交飞。不因出郭了公事，当与野色终相违。芳春三月键户坐，日在愁阵遭重围。我自久旅成习惯，今昨等耳安知非。怪君连岁卧江上，舍舟即陆谁指挥。今朝眼豁向水木，翻若所见从来稀。清溪宛宛带榉柳，村舍历历通烟霏。故山未敢诧奇绝，风物似此犹庶几。人情厌常每易动，微官窃禄难肯归。且买浊醪酹暮景，新月正照林间扉。
与吴客食佳李
作者：赵执信
朝代：清
体裁：七言绝句

团香融蜡玉盘堆，乞与吴儿一百枚。饱啖知卿减乡思，那馀风味到杨梅。
与陈元孝王蒲衣两处士夜坐论诗
作者：赵执信
朝代：清
体裁：古风

老大两布衣，宴然当世士。各出一诗卷，邈矣古男子。岭南冬亦春，坐讶清寒起。乃是冰与雪，披拂怀袖里。我行穷万里，所遇无可喜。今夕忽欣然，风灯落莲蕊。
东向言怀
作者：赵执信
朝代：清
体裁：古风

秋草缀白露，凄迷晓色寒。怪余竟何事，结束辞家山。东去入溟渤，天水相漫漫。岂有古仙人，引手许延缘。男儿负奇志，夙欲吞巨川。转侧在世网，焉能死草间。长风倘可驾，一上蓬莱颠。安期何用见，但取开心颜。
东阿县哭故同年房舍人
作者：赵执信
朝代：清
体裁：五言律诗

满目惜离群，秋风不可闻。鱼山才识我，黄石故非君。往事庭中草，前期水上云。遥怜有新契，子建接荒坟。
严先生祠墓
作者：赵执信
朝代：清
体裁：古风

先生高卧耽江山，下见汉火熸复然。直钩而钓心悠閒，一朝蒲轮贲空谷。直上九重企两足，麻蹊戏阁天子腹。帝座巍峨不少倾，千秋此帝容客星。潜光归去天冥冥，遗祠正对高冢开。云林烟水清无埃，原陵荒草谁低徊。
中秋与南村泛舟石湖望月
作者：赵执信
朝代：清
体裁：古风

王郎与我能无愁，客中放棹寻清秋。清秋了知在何许，且远城市辞歌讴。胥江水洗天宇净，片帆轻驶如星流。横塘西去见山影，苍翠豁露霜烟收。楞伽灵岩两迎揖，此中安得无夷犹。湖光一曲萦我舟，与子呼酒相劝酬，以湖为酒恣拍浮。须臾湖月忽晃漾，照映天上白玉楼。须眉萧飒风飕飕，飘然疑坠海外洲。却视人世真蜉蝣，我已一身随落叶，子亦一官成赘疣。不见吴越俱荒邱，鱼城酒城何处求，伍胥种蠡同浮沤。惟有石湖湖上月，曾照石湖居士游。西施溪畔馀温柔，坐中微笑寒花羞。子既醉矣我未休，回帆挝急不可留。夙昔中秋有此不，令我却忆西湖头。
中秋与南村泛舟石湖望月
作者：赵执信
朝代：清

王郎与我能无愁，客中放棹寻清秋。清秋了知在何许，且远城市辞歌讴。胥江水洗天宇净，片帆轻驶如星流。横塘西去见山影，苍翠豁露霜烟收。楞伽灵岩两迎揖，此中安得无夷犹？湖光一曲萦我舟，与子呼酒相劝酬，以湖为酒恣拍浮。须臾湖月忽晃漾，照映天上白玉楼。须眉萧飒风飕飕，飘然疑坠海外洲，却视人世真蜉蝣。我已一身随落叶，子亦一官成赘疣。不见吴越俱荒丘，鱼城酒城何处求，伍胥种蠡同浮沤。惟有石湖湖上月，曾照石湖居士游。西施溪畔馀温柔，座中微笑寒花羞。子既醉矣我未休，回帆挝急不可留。夙昔中秋有此不，令我却忆西湖头。
中秋例相馈遗贫家此事都绝友人颇有以酒见饷者喜而为诗
作者：赵执信
朝代：清
体裁：古风

昨宵细雨洗馀热，卧听寒声汎窗竹。今朝晴天作好月，坐待清光媚幽独。令节屈指不三日，比舍喧喧走僮仆。寒家无往亦无来，閒看炊烟上墙绿。故人相知到嗜好，美酒递致车连毂。未放狂夫杯入唇，已见痴儿欢聒屋。岂少贵人相饷遗，珍味充口帛盈簏。因思天公换岁时，剩遣朱门臭新肉。中厨佳酝贱于水，涓滴如余已沾足。质衣更为买蝤蛑，不遣便便负此腹。却笑阮公无好怀，官酒自供何事哭。不学碧鹳裴家郎，寂寞荒园自埋鹿。
中秋夜
作者：赵执信
朝代：清
体裁：五言律诗

秋气驱残雨，空庭来远飔。一杯桑落酒，半夜月明时。久客嫌宵永，初寒觉醉迟。还将萧瑟意，遥与菊花期。
中秋夜与泾阳刘西谷编修吴山对月
作者：赵执信
朝代：清

东见千里江，西见十里湖。寒光欻合离，荡此秋月孤。吴山秀接天，月出当其前。登高莽四顾，清辉满人间。远心忽飞扬，南北同一圆。我乘白鼋越沧海，君亦赤鲤辞秦川。忆昔燕市别，九十度盈缺。宁知来此地，复共今夜月。雄城百万家，歌吹方阗咽。邈然山颠客，一笑两幽绝。明日扁舟江上风，思君独在湖山中。
中秋夜与泾阳刘西谷编修吴山对月
作者：赵执信
朝代：清
体裁：古风

东见千里江，西见十里湖。寒光歘合离，荡此秋月孤。吴山秀接天，月出当其前。登高莽四顾，清晖满人间。远心忽飞扬，南北同一圆。我乘白鼋越沧海，君亦赤鲤辞秦川。忆从燕市别，九十度盈缺。宁知来此地，复共今夜月。雄城百万家，歌吹方阗咽。邈然山颠客，一笑两幽绝。明日扁舟江上风，思君独在湖山中。
中秋细雨夜泛虎邱
作者：赵执信
朝代：清
体裁：七言律诗

微风和雨袅轻舟，仙侣相将耐夜游。澹泊月光浑向曙，凄迷灯火更宜秋。缘溪越舫喧残醉，夹岸秦箫倚妙讴。为问西成充羡否，吴中自古不知愁。
临江仙
作者：赵执信
朝代：清
体裁：词

酒癖诗狂消未尽，閒和花月因循。画图娇样逐翻新。偶然成一面，偏是惹相亲。彷佛芙蓉城里见，瑶英认得前身。不须凭梦寄殷勤。拍肩闻小语，含笑唤仙人。
临江仙·题闷
作者：赵执信
朝代：清
体裁：词

落尽瓶花红芍药，轻雷过雨斜阳。单衣新浴细生凉。牵情殢病，白昼不胜长。止酒当杯还复醉，残宵短梦微茫。觉来何事惹思量。閒衾半枕，彷佛似闻香。
临淄咏古六首 其一 淳于墓
作者：赵执信
朝代：清
体裁：七言绝句

昂藏赘婿走王门，斗石区区聊与论。一醉欲倾天下士，何人送客独留髡。
临淄咏古六首 其三 三士墓
作者：赵执信
朝代：清
体裁：七言绝句

石父曾令脱网罗，留将三士竟如何。孟尝坐食三千客，拚尽园桃杀几多。
临淄咏古六首 其二 淄水
作者：赵执信
朝代：清
体裁：七言绝句

寒沙小渡远逶迤，淄水东流无尽期。莫怪田巴清自镜，要将面目示齐儿。
临淄咏古六首 其五 弃繻生墓
作者：赵执信
朝代：清
体裁：七言绝句

却被关门识此生，尺繻谈笑换长缨。祇怜贾谊空流涕，赢得长沙鵩赋成。
临淄咏古六首 其六 梧台
作者：赵执信
朝代：清
体裁：七言绝句

城南万木入天风，雨送秋声过故宫。总是于今萧瑟地，当年那更树梧桐。
临淄咏古六首 其四 愚公谷
作者：赵执信
朝代：清
体裁：七言绝句

牛马何心一任呼，观臣状貌故应愚。寄言谷口诸年少，好为伊人絷白驹。
临淄道中怀古
作者：赵执信
朝代：清

秋骑羸马营丘道，千里齐风入旧闻。鸡狗有雄还自许，淄渑无味底须分。原头寒意离离草，海上朝光叠叠云。几度爽鸠增太息，牛山长傍景公坟。
临淄道中怀古
作者：赵执信
朝代：清
体裁：七言律诗

秋骑羸马营邱道，千里齐风入旧闻。鸡狗有雄还自许，淄渑无味底须分。原头寒意离离草，海上朝光叠叠云。几度爽鸠增太息，牛山长傍景公坟。
为求书者所苦戏题长句
作者：赵执信
朝代：清
体裁：古风

童年弄笔学临池，形状乖离宁自知。一朝逐队玉堂上，恶札人誇我不让。同时能书千百家，一一挥斤称大匠。钟王连车颜柳弃，孟津秽解华亭贵。金针闇度香泉生，垂手回腰作妖媚。人间惟有上党冯，石室秘法传来工。遗书拜读恍梦觉，却笑举世皆抟风。癖耽苦学今白首，心目分明难上手。更趋世好乏精专，剩与吴兴给奔走。昔贤历历如星云，纸墨黯澹馀精神。粗知布置亦无益，生气顿尽真死人。长史微言靳要妙，时流但解求姿貌。未经入室数家珍，门外品题徒绝倒。徇名好事忘我疾，腕脱眼枯复何必。诸君且休共我谈，老马识途犹尚堪。飞鱼杀兔日有事，拔旗穿札谁能嫌。不然老夫将逃矣，明日冲风摧挂帆。
为舒凫题吴山草堂
作者：赵执信
朝代：清
体裁：七言绝句

两峰相忆不相识，中著茅亭定可怜。那更西湖似西子，横陈日日小窗前。
为菜花语风神
作者：赵执信
朝代：清
体裁：七言绝句

寄谢封家十八姨，三春二已不多时。黄金狼藉那收得，莫倚颠狂抵死吹。
久滞福山赠邑中诸君子
作者：赵执信
朝代：清
体裁：古风

山城倚沧津，著眼若黑子。由来蕴仙灵，乃有佳人士。二鹿各好文，一郭犹秉礼。庞眉陈文学，言必举前史。我友瑰奇姿，朗抱脱泥滓。虽异邺中才，颇与竹林似。见我皆欢颜，迎我皆倒屣。邀留散烦懑，日夕醉多旨。我如失林鹤，飘飞不自止。何意洪厓俦，披云笑相视。尚想昆崙颠，一候蓬莱市。移家定未能，且住为佳耳。
乘月下扶羊岭口号
作者：赵执信
朝代：清
体裁：七言绝句

新醅寒送瓮头香，絮被羊裘煖覆床。窗际分明晓来月，却于半岭见微茫。
乘车渡巨洋水
作者：赵执信
朝代：清
体裁：古风

乘车如乘船，却顾失船尾。倦马一声嘶，双轮碾寒水。帷裳动郭索，容盖入渺瀰。仆夫挥长鞭，岂有楫可理。中流纵邅回，弥望出涯涘。绝胜系瓠樽，拍浮不自止。濠鱼乐独知，海鳖笑无已。借使求三山，安能泛万里。
乘风度浈阳大庙清远三峡
作者：赵执信
朝代：清
体裁：五言律诗

急峡束奔流，高风纵客舟。蛾眉含意别，中宿有情留。斜照侵帆远，轻烟到月收。孤怀信漂泊，江海日悠悠。
九日仲生去后弟数人来登高适有风雨夕无月不尽欢而散又明日复至同饮月下·其一
作者：赵执信
朝代：清
体裁：七言绝句

篱花入酒香初发，霜树满山黄未匀。风雨重阳元不恶，减将秋兴是行人。
九日仲生去后弟数人来登高适有风雨夕无月不尽欢而散又明日复至同饮月下·其二
作者：赵执信
朝代：清
体裁：七言绝句

清池遥映酒杯空，佳节虽过醉复同。知我连朝无与语，不堪独坐月明中。
九日后二日与冯三躬暨泛小舟暮泊虎邱山后红树下
作者：赵执信
朝代：清
体裁：五言律诗

溪浅山黯澹，移舟薄暮时。菊花殊未苦，枫叶偶相知。虾菜秋行酒，篷窗月对棋。他乡作重九，归日不胜思。
九日晋祠
作者：赵执信
朝代：清
体裁：七言律诗

野菊霜姿向客妍，孤村木落更苍然。也将世上黄尘面，来对山中碧玉泉。桐叶遗封还百里，晋阳王气已千年。爽鸠东望堪凭吊，都付西风落照边。
九日石湖
作者：赵执信
朝代：清
体裁：古风

前日石湖气澄澈，惟照碧山与明月。今日石湖势纷纶，长篙短楫多于人。我过横塘沽斗酒，欲与凫鸥作重九。中流且去恣逍遥，月来人散湖萧萧。
九月舟中无酒对月放歌
作者：赵执信
朝代：清
体裁：古风

我不为刘寄奴，六军大飨陈茱萸。又不为孟参军，龙山风高帽落云。貔貅百万齐俯首，盖世勋名一杯酒。窥窃神器称王公，龉龊自古非英雄。元子须如猬毛磔，绝倒谓有如此客。是儿不死更数年，宋公应输捷足先。坐中俛仰供嘲弄，寒贱依人殊可怜。丈夫失意江湖上，别有重阳发幽赏。牵船就岸暮到家，何妨无酒无黄花。况复林间故人在，娟娟寒月生天涯。月照昔人空已矣，默看时节东流水。独餐阴气御霜风，不放清光怀袖里。
乡人苦觅余书犹子钩摹一幅以绐之余闻而取观戏赠二绝句且为书数纸·其一
作者：赵执信
朝代：清
体裁：七言绝句

不拟床头故捉刀，那将刻鹄诫儿曹。十年粗识兰亭面，偷取家鸡炫羽毛。
乡人苦觅余书犹子钩摹一幅以绐之余闻而取观戏赠二绝句且为书数纸·其二
作者：赵执信
朝代：清
体裁：七言绝句

秋晓轻阴黯不开，请君自扫小庭隈。乍惊天外云雷气，此日真龙始下来。
书又云王南村自知亡日沐浴具衣冠拜母无病而逝
作者：赵执信
朝代：清
体裁：七言绝句

迷漫欲界隔仙都，老向烟霞忆旧逋。赢得翛然挥手去，得如辅嗣守门无。
书病三十四韵
作者：赵执信
朝代：清
体裁：古风

积饮腰脚湿，我行浸不良。左杖杖乃立，右杖人乃行。立如枯朽株，临厓常恐倾。行如弄郭郎，俯仰何郎当。所居是危楼，去地寻丈强。上下恒慄慄，甚于陟高冈。因之出入稀，竟日依匡床。伤鸿与病鹤，垂翅常悲鸣。引颈望青宵，已矣将翱翔。逸久筋骨舒，避俗心神清。况为妇所制，什九损杯觞。秋风来超忽，溽暑潜退藏。迩觉胈胫间，蠕动如有营。初试屡畏缩，积日能支撑。乍可历梱阈，渐已出户庭。遂疏婢与僮，不复扬秕糠。惟有所持杖，与我欲合并。不谤毁推挤，胜朋友弟兄。雨后天气佳，独步越沟塍。逶迤一二里，至止淄水旁。盘石故无恙，阴阴榉与柽。恍忽增感叹，坐起久徬徨。秋水莹于镜，照影万念平。水东荞麦花，浮浮蒙雪霜。我发亦如之，尚竞何短长。新卜杏叶岭，其兆获允臧。馀年自天假，宠辱皆过望。足力幸见还，躄蹇固无伤。迹落吴牛队，吟作樗鸡声。村氓尽相安，山鸟亦不惊。南山千万树，斜阳变微赪。岁丰人和乐，病起心飞扬。秫足不虞客，稼毕宜多晴。寄言旧游侣，能来我同登。
二日南村以小舟见邀冒雪至其寓斋晤汪叟共饮因谈出世之事
作者：赵执信
朝代：清
体裁：古风

屋埋袁安雪，巷绝陈平车。偶缘剡溪棹，直造彭泽庐。客情恍未宁，春气惨不舒。旨酒畅夙契，清言探至虚。坐中老臞仙，妙义宣最初。将遗黄石履，聊发青囊书。尘网我自缚，枯株今见嘘。因贫遂疏澹，藉病成扫除。况逢胶漆交，各保衰残馀。动静与世隔，形神将道居。岩壑理可恃，洞天望非纡。推篷即林屋，浩然同所如。
五月晦夕鲁庵邀登篆水楼纳凉余以病目辞明日为长句奉戏且自嘲
作者：赵执信
朝代：清
体裁：古风

昨暮君在篆水楼，楼中凉冷如始秋。我闻未往神已往，长须更遣来相求。小庭屣履忽却坐，心与喉语空咿嚘。与披海风对明烛，宁俟夜露清昏眸。连宵轰饮错宾主，如入酒池争拍浮。敛眉愁病悲红袖，侈口狂怪惊白头。阿戎阿咸剧不耐，战鼓正急戈先投。英雄惟有使君操，长鲸渴吻交飕飕。丈夫渐老身如寄，失计未是埋糟邱。但忧遇疾无小大，十指亦足妨觥筹。何况神明在阿堵，讵令岩电精光收。宾筵佐史职不称，妖姬遗事酬靡由。纵使当杯强成醉，群仙应共嗤盲修。极知良时足可惜，请君此夕无朋俦。青天高悬列星在，招呼一一堪劝酬。不然言归洞房回，红醥翠袖聊绸缪。文昌服药我自忍，玉川讼月君其休。弦开轮满须臾耳，所冀一雨生清幽。登楼风景应更好，便拟长夜穷歌讴。酒空客散初日上，与君纵目沧津流。
井陉道歌
作者：赵执信
朝代：清
体裁：古风

晚云挟雨风不休，井陉古道行人愁。未知驻足竟何处，群山来往相遮留。初缘细路行逾上，风中一线秋空浮。径回两壁竞奇诡，坐令溪谷成深幽。久行祗畏前路绝，下视寻丈何能投。失势忽落不自觉，天宇顿被苍厓收。四围树石怒相向，森然拿攫纷蛟虬。人如回飙激下叶，马拟古栈穿猿猴。已觉心气俱沮丧，敢云追蹑穷冥搜。嗟乎绝险天所设，左车当日真良谋。如何旗鼓走水上，戏下反致成安头。古来成败两寂寞，山川满目增烦忧。道傍战垒野花放，雨馀山鸟鸣啁啾。
亡友王羲文之子携酒见过
作者：赵执信
朝代：清
体裁：七言律诗

眼中磊落见王郎，地下交游失老苍。离合栖栖遍南北，往来冉冉判存亡。素琴挂壁空留水，长笛临风易夕阳。强作清谈不成醉，甘年前是此蒲觞。
亡友顾小谢之子长成示以四韵
作者：赵执信
朝代：清
体裁：五言律诗

帝京诗结契，甫里客依栖。往事人俱尽，遗孤我独携。行年近文赋，学语避家鸡。赤骥非凡种，无轻万里蹄。
人日韩江归兴
作者：赵执信
朝代：清

春寒晴压空江水，山翠云光荡船尾。篙师挝鼓作回帆，万里还家从此始。人日他乡人别离，郊原新绿已参差。遥怜沙渚多阳雁，肯向东风更退飞。
仙居行
作者：赵执信
朝代：清
体裁：古风

仙居亦在黄尘里，碧瓦如鳞点卫水。卫水无声四野愁，神仙不至千夫死。城头寒日翻大旗，使君来游何委迟。朝朝鼓吹沸城出，借问曾与仙灵期。仙灵窟宅知何处，海天茫茫隔烟雾。尽将膏血作楼台，留与行人自来去。
代沧浪亭送别
作者：赵执信
朝代：清
体裁：古风

沧浪亭子春无主，亭下寒波泣为雨。北风一夜山自移，城中百万人不知。朱阑绮疏将谁托，过客长吟向寥廓。可怜百本洛阳花，更为东君几开落。湖州长史惊破颜，还我旧日荒溪山。溪山有灵面发赤，此年但就东家食。高天惨澹连春阴，雷雨一洗亭萧森。欲知去后怀恩者，精舍僧雏独抱琴。
仲冬携家南发
作者：赵执信
朝代：清
体裁：五言律诗

似有风尘负，重教惹病颜。残年累妻子，多故厌家山。旧梦江湖杳，荒程雪月间。溪声远相送，拟问几时还。
仲生临发再送之
作者：赵执信
朝代：清
体裁：七言律诗

溪桥转处即长途，晓启柴关见仆夫。霜送新寒入襟袖，人将旧梦寄菰芦。黄尘路尽波声急，红叶庭空月影孤。若向西风问归雁，三春还忆北来无。
仲生及三儿子冒雨登金山
作者：赵执信
朝代：清
体裁：五言律诗

江山日无事，雨中山有情。行教鸥鸟引，身落画图轻。攀塔呼羲御，巡栏历化城。僧寮凭寄问，经岁几逢迎。
伏日
作者：赵执信
朝代：清
体裁：七言绝句

谷口群峰障火云，水风送日易斜曛。拔刀割肉非吾事，自折荷花遗细君。
何樊圃携庆自西山返各述所历因忆湖山旧游
作者：赵执信
朝代：清
体裁：古风

昔我游石湖，月满秋水盛。湖影与蟾光，天地两明镜。旋舻入支硎，黄叶糁幽径。戛石一枝筇，穿云数声磬。斯时饶胜情，亦复能济胜。坐使具区涯，群山期涖盟。春帆挂浓雨，风力因寒劲。一瞬失灵岩，吴宫莽寥夐。未追朱公泛，且得邓尉迎。晚霁虎山桥，湖山动晶莹。月上缥缈峰，回与西崦映。却笑西子湖，近人如妾媵。晴光晓敛滟，香气日奔迸。一昔四十里，梅花漫林坰。外拔峰峦周，中积玉雪剩。三万六千顷，晃朗欲相竞。平生登览怀，烂漫兹游罄。归路穹窿颠，旷奥皆径庭。忆从鸟还巢，翻觉兽在阱。重来足滞留，欲出奈羸病。譬如今年舟，水落不可榜。四度过花时，三生罢佳兴。君能抵掌谈，儿学拥鼻咏。驰想踞绳床，烟岚满清听。
佛山别南村
作者：赵执信
朝代：清
体裁：五言律诗

相逢元不意，相别更无聊。执手江干暮，东风催上潮。蜑人寒泛泛，龙目雨潇潇。复有销魂处，清秋万里桥。
假寓黄氏楼在风篁岭下
作者：赵执信
朝代：清
体裁：七言绝句

湖色分明映酒杯，山楼日夕向湖开。已拚十日平原醉，故就平泉坐石来。
偶行淄岸见病涉者遂呼工伐槐树为桥于水上既成以诗落之
作者：赵执信
朝代：清
体裁：古风

村东淄水寒不流，行人脱袜愁穷秋。山深奄冉北风起，霜刃如冰割人趾。山居虽抱利济心，腰无犀带思不禁。老槐萧萧花落尽，甘作津梁辞故林。匠人交臂集溪上，三日荒村斧斤响。门前绿阴减数弓，水面苍龙横十丈。嗟尔百年材始成，安得扶持大厦倾。从拚岁月山林老，且就支离乡党名。
偶过东田别墅
作者：赵执信
朝代：清
体裁：七言绝句

爱从幽僻问宽閒，小憩青林碧沼间。解与衰翁作酬对，荷花浑似昔时颜。
偶过沧浪亭十二韵
作者：赵执信
朝代：清
体裁：五言排律

间阔沧浪甚，閒行一暂窥。檐楹晴日好，荷芰晚秋衰。径入延缘仄，池悬略彴危。新亭芳宴数，旧物石枰疑。胜岂东南尽，花将富贵移。每闻呵殿至，转恐鹭鸥知。忆把松枝麈，曾通药石规。风流宁足竞，诞傲竟何辞。蜀国登床日，樊川索笑时。由来主坛坫，不在倚旌麾。芜没都官渡，苍凉刺史祠。九京呼子美，相赏讵关诗。
偶题
作者：赵执信
朝代：清
体裁：五言律诗

坐起如孤客，谁知意绪佳。高閒三岁病，富贵一庭花。绿麦朝经雨，青山晚上霞。馀生能保此，何事觅丹砂。
偶题
作者：赵执信
朝代：清
体裁：七言绝句

服食何心觅大还，劳劳但取换閒閒。要知伐木牵萝处，不向芝山向藿山。
傅岩顷疾愈以书来云已遣之故乡致佳酿须至同醉二十韵讯之
作者：赵执信
朝代：清
体裁：古风

孟公自雄豪，偶疾乃易起。终依磊砢流，肯效儿女子。昨日读我诗，大笑非知已。身腾元龙床，笔奋仲连矢。咄咄来逼人，洋洋遂盈纸。相劳无几言，取醉其大指。致师勇欲贾，成列时犹俟。远信要曲生，越在东海涘。我昔渡浙江，颇尝饮清旨。闻之色飞动，瞑坐算烟水。连朝积霜霰，失计困泥滓。岂无贤人来，都未具妙理。迹寄偶㡓中，梦落恒瓮底。大声呼芳醪，须女浇块垒。极知虎难撄，尚觉猎可喜。公明胆忽刚，子反败何耻。请君趣白堕，更为驰黄耳。劳逸固不齐，客主各有恃。云龙许追逐，虞虢羞唇齿。天下健者谁，但容壁上视。
元日野行至虎邱访汪叟山居
作者：赵执信
朝代：清
体裁：古风

岁朝连达明，举世狂奔走。火尽爆竹寂，于人竟何有。老夫睡足起，小饮隔年酒。扶杖历溪桥，倾心向山叟。微阴水澹沲，馀烈风䬀飗。莫厌野荒凉，会见春花柳。望塔屡促步，叩门乍携手。案有设肴核，胸无宿尘垢。谈言出烟霞，归路迷林薮。试问今日人，颇复有此否。
光孝寺怀古
作者：赵执信
朝代：清
体裁：七言律诗

走傍菩提访夙因，王园钟鼓尚清新。功曹旧种诃林老，丞相经台瘴草春。谁向曹溪分滴水，还开莲社待遗民。翻怜大宝年中塔，龚邓分明是主人。
八声甘州
作者：赵执信
朝代：清
体裁：词

渐年多酒少，料陶潜，何心赋閒情。向金钗小队，狂香浩态，陡顿愁增。最爱一枝秾艳，眉黛不胜青。小字偷相问，恐是双成。不分从来未识，对微颦低语，浑是平生。看山城如斗，不笑也教倾。入新秋、凉轻暑薄，拚几番、沉醉月胧明。凭谁道、周郎频顾，不为歌声。
兴宁县登小舟
作者：赵执信
朝代：清
体裁：五言律诗

梅溪三尺艇，相待冱寒时。岁暮江山合，游人有所之。傍城烟苍茫，返照水参差。揽辔亭前路，澄清付与谁。
养病山庄自赠
作者：赵执信
朝代：清
体裁：古风

息机逃世网，所乐在幽僻。自缠疾痛来，体性弥不易。门户矧多虞，氛垢日以积。托兹屋数椽，拘维暂如释。分庭得翠巘，习我相主客。春风去不尽，红药犹狼藉。掩关策枯藤，独践昨行迹。高鸟未倦飞，斜阳暧将夕。
再入广州舍于南村新居
作者：赵执信
朝代：清
体裁：古风

我行蚁旋磨，君居鸠移巢。萍流大海中，浩浩还相遭。初寻门巷殊，渐入花树交。空斋识旧榻，细雨清尘寮。几间纷毫素，屋后堆芳醪。云知子当来，以此为久要。我已决归计，春风感柔条。愧君惓惓意，且复同寂寥。同声二三子，过语不俟招。愿挥鲁阳戈，回夜长为朝。
再宿胶水客舍
作者：赵执信
朝代：清
体裁：五言律诗

去海三十里，北望空冥冥。斥田秋草白，古灶盐烟青。信宿非怀土，寒霜又满庭。夜潮如有意，遣我醉中听。
再寄任登州
作者：赵执信
朝代：清
体裁：古风

历下亭边秋色改，明湖寒水东流海。飞雪满天不见君，回宾为主遥相待。海上沉沉绝素书，经时烹尽锦鳞鱼。请君归扫蓬莱顶，我欲丹霄骑白驴。
再饮查春谷广文斋中即事
作者：赵执信
朝代：清
体裁：七言绝句

梦绕陶家菊半黄，重来把酒共清狂。閒庭雨过桐阴转，莺粟花开天夕阳。
再饮溪上
作者：赵执信
朝代：清
体裁：古风

浮烟羃村榆柳晚，返照侵溪沙水浅。塍间鸟雀惊忽飞，林际壶樽纷又满。酒人正与夕凉期，坐客还云席地善。石梁经日尚温暾，莎草承秋校深软。行觞碧波争迅急，对踞苍山交偃蹇。稚子环看入画图，老农错语通寒煖。是日晴天无片云，新月如弓挂遥巘。残钟出寺一带风，高屐过桥数声犬。蓬心已逐大火流，尘袂更教清露浣。他年应笑竹林人，黄垆自近公自远。
冒雨出金华郭行水树中至普静寺暮由双溪泛舟乃返
作者：赵执信
朝代：清
体裁：古风

山云满郊郭，野水交溪路。襟舄生远心，徒御无安步。南风有约来，飞雨亦争注。浓绿洗分明，离离半江树。新篁引径幽，古寺闻钟赴。鱼鸟静人声，茗香延日暮。仍耽画舸泛，复听清歌度。灯火落高城，波光互吞吐。兹游喧寂兼，夙志烟霞误。缥缈牧羊人，何因展心素。
冒雨归自碧落洞夜泛浈江饮酒示门人田英德及同舟诸子
作者：赵执信
朝代：清
体裁：七言律诗

雨飐仙舟似在空，故教蜡炬照江红。扶筇幸不虚灵境，载酒何辞信好风。三月烟花荒徼外，二更宾主乱流中。州民他日传遗事，莫唤閒身作醉翁。
冒雨归自碧落洞夜泛浈江饮酒示门人田英德及同舟诸子
作者：赵执信
朝代：清

雨飐仙舟似在空，故教蜡炬照江红。扶筇幸不虚灵境，载酒何辞信好风。三月烟花荒徼外，二更宾主乱流中。州民他日传遗事，莫唤闲身作醉翁。
冬夜盗入寓舍取求书绢素及借来器具以去成十二韵
作者：赵执信
朝代：清
体裁：七言排律

将家为客暑寒移，老屋荒庭住故宜。敢以文章充货贝，聊因水竹起籓篱。旧交乞假施棐几，年少过从羡墨池。隔日街头买鲑菜，比邻灯下见书帷。门生匝月空邀醉，开府经冬为疗饥。俭岁支吾中馈倦，羞囊消息典家知。辞餐每愧刘真长，作剧偏逢戴苦思。半夜雨声人宴息，平明晴色舍猖狓。绢佳去制他人袜，釜破留供稚子炊。堂室空虚元自惯，庖厨周历想应嗤。珠抛象罔求何益，火失参元贺莫迟。犹有诗篇盈箧在，肯输光燄与偷儿。
冬日去天津鲁庵及其子弟相送至远郊留别二首·其二
作者：赵执信
朝代：清
体裁：古风

临岐黯无语，忍泪望风埃。久住浑非客，忽行如未来。林疏残日远，溪午薄冰开。宛是相迎处，春寒首重回。
冯文毅公别业古柏
作者：赵执信
朝代：清

公今游戏仙人乡，手折若木攀扶桑。却挥龙骑返故里，碧鬣苍鳞欲飞起。化为老树当庭蹲，排突云窟盘山根。要将直干留天地，岂为清阴覆子孙。我来俯仰三叹息，何必新甫之颠锦官侧。吁嗟乎！门前几日不霜风，君看万柳何颜色。
冯文毅公别业古柏
作者：赵执信
朝代：清
体裁：古风

公今游戏仙人乡，手折若木攀扶桑。却挥龙骑返故里，碧鬣苍鳞欲飞起。化为老树当庭蹲，排突云窟盘山根。要将直干留天地，岂为清阴覆子孙。我来俯仰三叹息，何必新甫之颠锦官侧。吁嗟乎，门前几日不霜风，君看万柳何颜色。
冷泉亭
作者：赵执信
朝代：清
体裁：七言绝句

珠光金色耸天关，涧响泉声落小山。才到山门生面熟，何如却坐听峥潺。
冷泉关
作者：赵执信
朝代：清
体裁：七言绝句

霜凝疏树下残叶，马踏寒云穿乱山。十月行人觉衣薄，晓风吹送冷泉关。
减字木兰花
作者：赵执信
朝代：清
体裁：词

陆居非屋。三径幽偏溪一曲。谁与追寻。把臂风期似竹林。清言狂醉。问著时流浑不会。隔断仙津。妆镜欹斜照美人。
减字木兰花·却寄前人
作者：赵执信
朝代：清
体裁：词

牵萍惹絮。随意温柔乡里住。三度天台。不见桃花烂漫开。脂香粉腻。染向青衫和酒气。未得无情。长忆秋波滟滟横。
凤凰山下感南宋遗事四绝句·其一
作者：赵执信
朝代：清
体裁：七言绝句

凤凰山树夜栖鸦，月识前朝天子家。故国不和江在眼，荒冈犹遣石排衙。
凤凰山下感南宋遗事四绝句·其三
作者：赵执信
朝代：清
体裁：七言绝句

如霜瓶塔点秋阴，雨洗名蓝旧殿金。凋尽梅亭千绿萼，剩栽珠树入仙林。
凤凰山下感南宋遗事四绝句·其二
作者：赵执信
朝代：清
体裁：七言绝句

帘捲江湖紫禁清，山胜艮岳是生成。不知云月芙蓉阁，何似风沙五国城。
凤凰山下感南宋遗事四绝句·其四
作者：赵执信
朝代：清
体裁：七言绝句

莫问宵分玉辇踪，观堂香雾翠寒松。却教词客閒支枕，听彻三茅观里钟。
出宫词
作者：赵执信
朝代：清

禁门际晓开，敕放如花女。起作辞宫妆，低头泪如雨。所悲入宫早，不恨出宫迟。十年闭永巷，妾貌犹昔时。当窗理镜奁，容华良独惜。君王岂无恩，妾自未相识。同时良家子，多在昭阳宫。齐纨虽皎洁，不如蜀锦红。旧家送我时，愿妾承天眷。归去姊妹行，含羞说金殿。
出郭
作者：赵执信
朝代：清
体裁：五言律诗

扃户坐烟水，不知秋已深。偶然浮小艇，出郭见霜林。初日照溪色，微风吹棹音。试与清绝处，聊系欲归心。
出郭
作者：赵执信
朝代：清
体裁：五言律诗

朝来微雨过，出郭览秋容。烟隐初生日，云添不住峰。年知古原草，心寂寺楼钟。濯足巨洋水，海山寻旧踪。
出都
作者：赵执信
朝代：清

事往浑如梦，忧来岂有端。罢官怜酒失，去国觉天寒。北阙烟中远，西山马首宽。十年一挥手，今日别长安。
别兴
作者：赵执信
朝代：清
体裁：古风

对酒不辞饮，浣此湖海襟。请看石上泉，中有万里心。我性爱烟水，乘秋恣所寻。三江连五岭，浪漫问知音。
别意答南村
作者：赵执信
朝代：清
体裁：七言律诗

十年万里欣相见，相见知应有别时。晨夕阴晴经月酒，江山鱼雁几篇诗。祇言渺渺他乡路，动作迢迢隔岁期。试问云中望桑浦，何如天半倚峨嵋。
别莱阳
作者：赵执信
朝代：清
体裁：五言律诗

十日醉眠稳，都忘东走迷。离心忽渺渺，客路又栖栖。霜树明见野，城烟寒过溪。羸骖如有恋，却望郭门嘶。
十四夜对月寄丹壑
作者：赵执信
朝代：清
体裁：七言绝句

春风寒近酒杯前，街鼓声中夜可怜。愁向东窗见明月，故人居在月东边。
十四弟邀同王眉山之城子庄两儿随行道中戏呈眉山
作者：赵执信
朝代：清
体裁：七言律诗

秋山前分远相引，秋水中曲行相遮。山似主人久倾待，水如客意纷交加。蹇驴乱流等凫雁，稚子疾走过麇麚。知君体极念平陆，黄尘深稳眠牛车。
十月朔日雨中即事
作者：赵执信
朝代：清
体裁：古风

峡云压船如连屋，半夜滩声搅眠熟。天明坐失乌影翻，林静遥闻鸠妇哭。起看历日一怊怅，暗数蟾光几盈朒。故山此际正荒寒，万窍号风摇北陆。祝融南纪肆炎威，馀力犹能庇草木。雨师附热走且僵，为致廉纤洗浓绿。黄杨乌桕气鲜新，蔗陇杉冈烟断续。凝妆乍爱紫艳垂，避湿还憎白鸟簇。水程和缓衣裳宜，归梦生疏岁时速。心期飞步罗浮巅，荷笠披蓑杖筇竹。四百三十二峰青，晴望超然雨亦足。
华山行
作者：赵执信
朝代：清
体裁：古风

跛者御，跛者登。妇人帷房闻笑声，笑声未绝晋师兴。华不注山干青冥，山前东亩何纵横。欲寻丑父易位处，华泉之水今犹清。纪甗与玉磬，差异城下盟。寡君奉亲以色养，岂意社稷将随倾。呜呼，宁独巧笑能倾城。
南乡子·午睡起索赠
作者：赵执信
朝代：清
体裁：词

午睡起来迟。潋滟红潮压翠眉。欲验枕痕馀几许，垂垂。鬓角斜分半缕丝。花影傍檐移。正是浓香芍药时。独倚帘栊看乳燕，微微。一笑含情属阿谁。
南乡子·题春墅晚归图
作者：赵执信
朝代：清
体裁：词

春色满江村。日日江头倒玉尊。薄醉归来骑马路，黄昏。浅绿深红染月痕。钟动野烟繁。楼外青山缭短垣。小犬数声灯隐隐，桃源。前有渔童为打门。
南安即目
作者：赵执信
朝代：清
体裁：古风

野烟半入岭烟横，柳飏轻风水泛晴。异地看花误时节，春山有女即清明。客心近北翻多感，况听吹箫日暮声。
南安赠逆旅黄翁
作者：赵执信
朝代：清
体裁：七言律诗

城带寒江居者清，主人白发称书生。行来欲半地南北，爱尔不知余姓名。似讶狂夫重问讯，凭将前路话分明。宜城春尽夜霜薄，一笑出门鸡乱鸣。
南康县
作者：赵执信
朝代：清
体裁：五言律诗

水萦山诘曲，千折到南康。孤塔穿帆影，回江纳夕阳。风声撼横浦，峡势写瞿唐。莫问严城戍，时平汉筑荒。
南昌杂诗八首 其一 梅仙礼斗坛
作者：赵执信
朝代：清
体裁：七言绝句

旧观秋深北斗寒，岭云长自拥仙坛。不因老尉焚香拜，争得元公旋席看。
南昌杂诗八首 其七 苏圃
作者：赵执信
朝代：清
体裁：七言绝句

虎帐酣眠是壮猷，故人龙卧隔三洲。争教管乐轻相笑，大有人呼作武侯。
南昌杂诗八首 其三 铁柱宫
作者：赵执信
朝代：清
体裁：七言绝句

闻道神功此地偏，灵池八锁尚森然。潜蛟不起江湖阔，野客閒吟宝剑篇。
南昌杂诗八首 其二 孺子墓
作者：赵执信
朝代：清
体裁：七言绝句

欲致生刍意转哀，思贤亭没雨荒苔。诸侯满眼俱悬榻，遮莫南州高士来。
南昌杂诗八首 其五 写韵轩
作者：赵执信
朝代：清
体裁：七言绝句

好妇相随便作仙，书生的有夙生缘。可怜十载钟陵市，费尽人间买韵钱。
南昌杂诗八首 其八 东湖
作者：赵执信
朝代：清
体裁：七言绝句

不见陈陶栽紫桂，漫从徐俯钓金鱼。更闻兰若龙沙北，龟策何年为卜居。
南昌杂诗八首 其六 昌黎碑
作者：赵执信
朝代：清
体裁：七言绝句

千古韩碑付渺茫，子安雄据少年场。盈川已负同时耻，至竟吹嘘荷马当。
南昌杂诗八首 其四 翻车径
作者：赵执信
朝代：清
体裁：七言绝句

揽辔埋轮非我徒，酒樽诗卷世何须。从今便觅锄犁去，准拟仙山学佃夫。
南村同舟至虎邱访汪叟
作者：赵执信
朝代：清
体裁：古风

平江小艇如浮蚁，谁知中有天随子。虎邱比屋如聚蝇，谁知中有安期生。春风吹来作宾主，倏然世外成将迎。斟酌桥头沽浊酒，闭门各哆谈天口。松云尽处波涛多，从今扶曳频相过。
南村将携家附漕艘北返见邀小饮话别赠之十六韵
作者：赵执信
朝代：清
体裁：五言排律

拟作馀生别，重论半世交。盟心渺京邑，挥手黯江郊。往事蕉覆鹿，浮名星系匏。蜂游千亩失，蜗斗一官抛。花月迷床笫，金兰误斗筲。自矜身皎皎，人怪气炰炰。粤峤悬舆诵，吴阊集客嘲。藏孥轻鼠穴，避地爱鸠巢。有意营三窟，无师禦二崤。羊公惭舞鹤，周子耐潜蛟。老饮情偏减，穷吟体更拗。仙期耽鍊石，妄梦泥观爻。故国虚风木，他乡恋画桡。真成鱼在釜，始见芥辞坳。冉冉分南北，匆匆对酒肴。临岐翻赠策，为我挂船艄。
南村移居师子林是故人张吁三宅·其一
作者：赵执信
朝代：清
体裁：七言律诗

遥从松吹认幽居，恨赋偏成感旧馀。逝水年华凤毛短，飘风计画鹊巢虚。山楼只有仙来往，苔径都无人扫除。衰病飞扬前度客，重寻石磴曳衣裾。
南村移居师子林是故人张吁三宅·其二
作者：赵执信
朝代：清
体裁：七言律诗

生涯我已入群鸥，何似君为不系舟。乞米未甘拙言语，寄居犹择好林邱。担来仆厌书填簏，卧处心随月挂楼。此外惟馀我相对，听君酌酒数交游。
南柯子·同前
作者：赵执信
朝代：清
体裁：词

别恨桐秋促，归心桂棹迟。胥江潮急暮风吹。记取烟波和梦、共参差。浓酒迷香盼，轻衫逗腻肌。画船微月语支离。道是不曾真个、更相思。
南柯子·白门久客作
作者：赵执信
朝代：清
体裁：词

书望江头雁，肠纡酒底蛇。斜阳容易下檐牙。坐看闲园开过、早秋花。雨入虚窗碎，山衔断梦赊。宵分蟋蟀向明鸦。正是凄凉时候、未还家。
南柯子·赠玉素
作者：赵执信
朝代：清
体裁：词

引烛催行雨，排愁泥酒卮。春光不信去天涯。看取樽前楚楚、海棠枝。暼眼浑相识，和酲不自持。他年何处最相思。应是红酥著体、欲融时。
南柯子·题湖庄消夏图
作者：赵执信
朝代：清
体裁：词

杨柳千条绿，红蕖一水香。人间信有此湖庄。羡尔乌纱白葛、在中央。地有牛过静，天将鹭去长。披图午汗坐翻浆。安得轻摇艇子、入茫茫。
南歌子·赠红媚
作者：赵执信
朝代：清
体裁：词

径僻莺难至，檐荒蝶不窥。妖红淡白尽离枝。谁遣天香相赴、过春期。月引酣容重，风将艳态欺。漫劳玉手进琼卮。怕惹山翁忆著、少年时。
博罗访王明府不遇口号别其二子
作者：赵执信
朝代：清
体裁：五言绝句

罢酒依微醺，归心共海云。临圻絮乡语，不觉字尊君。
卜算子·为佟声远题闺中画
作者：赵执信
朝代：清
体裁：词

古塞际天长，寒月临关静。一片香闺梦里程，万里烟沙冷。霜树搅秋深，雁字翻旗迥。传语团圞少妇知，看取南来影。
即事
作者：赵执信
朝代：清
体裁：七言律诗

大雪三日十日阴，穷冬坐学秋虫吟。兹游汗漫不自解，对客猖披非我心。山翁折屐村径滑，稚子送酒寒更深。不如却访成连去，万里云涛无路寻。
即事
作者：赵执信
朝代：清
体裁：七言绝句

山城日日坐凄其，打揲归期未有期。更被东风作寒食，当庭和雨绽辛夷。
即事
作者：赵执信
朝代：清
体裁：七言律诗

竹里幽禽弄曙声，短衣携杖绕篱行。荷钱贴水田田散，榴火烘枝的的明。案上鹅溪憎迫促，门间狗窦罢逢迎。园林未是陶家物，莫遣蓬蒿满径生。
即事
作者：赵执信
朝代：清
体裁：五言律诗

绕屋千章树，连村二顷田。溪声翻麦浪，山雨净林烟。地僻聊充隐，楼居不学仙。祗应似彭泽，种秫遍门前。
即事示子弟
作者：赵执信
朝代：清
体裁：七言律诗

虚阁疏林视听清，连朝偏是畅幽情。墙头柳色和山色，池畔书声乱水声。于世偶然宁复避，此中有底尚难平。因怜独乐名园者，却恐同心积渐生。
即目
作者：赵执信
朝代：清
体裁：五言律诗

北窗坐长昼，晴雨倏难分。林影有无变，溪声高下闻。山深应隐日，囊涩岂容云。解识天无定，心依止观文。
即目
作者：赵执信
朝代：清
体裁：七言绝句

木芙蓉发江之滨，镜中溪女明妆新。客心无赖望枫树，树里画眉啼向人。
即目
作者：赵执信
朝代：清
体裁：七言绝句

烟外风翻数点鸦，板墙欹处夕阳斜。空庭客去闭门晚，零落一堆红豆花。
却寄途中诸水
作者：赵执信
朝代：清
体裁：七言绝句

几临秋水涤风埃，不学东流去不回。海若形容浑未识，寄言众壑莫相猜。
却望登州
作者：赵执信
朝代：清
体裁：五言律诗

碧水绕丹山，重城云雪间。回看身卧处，真作海中关。误被神风引，遥寻陆地还。故溪堪枕漱，仙路莫轻攀。
却过岭北寄南村省斋
作者：赵执信
朝代：清
体裁：七言律诗

风吹归客落千寻，草色黏天蜡屐深。岭路春回唐日迥，关门云过北偏阴。群峰故掩经行迹，野水能知欲去心。忽忆故人虚结伴，纁黄徙倚独长吟。
又绝句
作者：赵执信
朝代：清
体裁：七言绝句

才华敢拟鹿门生，佳士相看合有情。满屋藏书满庭石，如君便是二游并。
发太原
作者：赵执信
朝代：清
体裁：七言律诗

青烟一点望依然，马首苍茫又著鞭。此地空斟桑落酒，故园已过菊花天。薄游岁月清霜候，归路关山黄叶前。惟有离心汾水上，应随秋雁共年年。
发泽州宿星轺驿尽日行太行最深处
作者：赵执信
朝代：清
体裁：古风

出郭未十里，陟岭凡几盘。徘徊初日影，隐见群峰端。遥空敛馀阴，山风增晓寒。我行曾冰中，仄径愁跻攀。马压后人顶，足滑不得安。萦纡自信地，倒侧惟随鞍。久依悬厓转，每疑绝壁穿。歘同鸟上下，纷与云勾连。平临众皱出，旁见高天宽。四山森列笏，戢戢争荒烟。林木接萧瑟，万壑寒声传。牛羊入残雪，蠕动丛莽间。登顿倦行侣，旷览开心颜。日晚见人家，列屋缘层峦。斜阳明万瓦，烟火动夕餐。不厌野宿孤，益羡山居便。溪黑虎豹嗥，月出乌鹊还。岁晏远为客，中宵起长叹。
发赣州数里阻雨野泊
作者：赵执信
朝代：清
体裁：七言律诗

峭帆湿落郁孤西，千里彭江咫尺迷。却坐荒波愁渺渺，真成久客耐凄凄。有情白鹊云偏暗，无赖黄茅瘴易低。遥羡青鞋持杖去，梅花岭路不沾泥。
口号
作者：赵执信
朝代：清
体裁：七言绝句

茫茫尘海没天真，虚谷无声好问津。延得希微驻灵府，一心长作守门人。
召伯镇别王鍊师
作者：赵执信
朝代：清
体裁：古风

趣途辞水宿，芦舍讶初暝。强偕仆圉情，未适麋鹿性。故人携酒来，清言引幽听。鱼罾带月供，马策临墟赠。道心缘时深，尘虑入山定。莫负春风期，为君扫松径。
吉水咏雁字
作者：赵执信
朝代：清
体裁：七言绝句

戏海游天得几回，家鸡野鹜任相猜。山阴道士无由换，特地文江照影来。
吊辛稼轩故居
作者：赵执信
朝代：清
体裁：五言律诗

拟诔辛书记，中兴第一流。慨慷词独绝，惨澹志难酬。才驾张丞相，神依谢信州。瓢泉无恙否，春水漫荒邱。
听张翁挝鼓聊为短歌
作者：赵执信
朝代：清
体裁：古风

春风吹花花不开，羯鼓落手声如雷。丈人脱帽散霜雪，自倚掺挝送明月。酒酣似欲鸣不平，奋臂直与金石争。渔阳壮夫发上指，千古雄心曲中死。鹦鹉西飞江汉空，人间此技久难逢。为君起舞花影中，使我三日犹耳聋。
听歌口占
作者：赵执信
朝代：清
体裁：七言绝句

牢落周郎发兴新，管弦閒对自怡神。早知才地宜江海，不道清歌误却人。
吴中多见故人
作者：赵执信
朝代：清
体裁：七言律诗

南来问旧屡潸然，剩喜交游此地偏。须鬓苍黄惊雪后，觥筹明白聚灯前。不愁落日还闻笛，肯向空江却棹船。得结渔庵傍临顿，捞虾乞米拟终年。
和大木除夜作
作者：赵执信
朝代：清
体裁：古风

君子敦夙昔，纤人艳鲜新。荒哉眼底岁，欲变风中云。邻舍儿女欢，迟明作好春。寒家灯火静，夜久杯在唇。巷柝入耳急，妻子倦相嗔。酣眠非不适，所恋在逡巡。昏眸渐不支，倚壁强欠伸。恐有乡梦回，梦见平生亲。冯生发归兴，奋作孤鸿鶱。余岂异人情，悲怀难可论。
和陆耔宜止园感旧
作者：赵执信
朝代：清
体裁：七言律诗

西庄秋月忆流连，旧梦轻抛二十年。鲁望有居临鹤市，道林无冢近寒泉。桂丛人散香归水，芸叶庭空翠化烟。肠断稽康锻时侣，残春独憩竹林边。
咏江岸拒霜花
作者：赵执信
朝代：清

霜裛风翻袅袅枝，可怜闲淡与霜宜。江妃无语空含睇，妒杀天寒独倚时。
咏江岸拒霜花
作者：赵执信
朝代：清
体裁：七言绝句

露浥风翻袅袅枝，可怜閒澹与霜宜。江妃无语空含睇，妒杀天寒独倚时。
品令
作者：赵执信
朝代：清
体裁：词

晴新寒陡。好雪月、休辜负。杯中绿蚁，舟中青眼，坐中红友。领略秋娘风味，等閒难偶。梅花蜡后。更莫道、章台柳。尊前促膝，灯前送目，人前缄口。明日狂奴杜牧，为卿病酒。
哭四弟稼民
作者：赵执信
朝代：清
体裁：七言律诗

岁晚荆花尚满庭，一枝带雪忽凋零。长贫浪学朱公术，久病虚参岐伯经。宿世心尘误乡里，平生手迹倦丹青。北风送响东陵下，应供残魂怨脊令。
喜孙淳夫王通远见过
作者：赵执信
朝代：清
体裁：七言律诗

林下移茵避午晴，溪头跋马辨人声。解襟相对有野意，浊酒一壶还细倾。日影留连缘北至，麦黄深浅入西成。草烟犊路频来往，便可山田事耦耕。
喜晴
作者：赵执信
朝代：清
体裁：七言律诗

一天风日送新欢，报到秋霖兴已阑。林雀声中双牖朗，瓦松花下数楹乾。峥潺涧响残朝梦，苍翠岚光接暮寒。便可琴樽迟希逸，同来赋月碧云端。
喜门人仲生至
作者：赵执信
朝代：清
体裁：七言绝句

积日相求人不知，但云家在海之涯。扁舟还似山中至，正是去年相见时。
喜门人张浴日自山右来省却赠其还
作者：赵执信
朝代：清
体裁：古风

林扉掩乱山，落日万重翠。麦黄桑葚熟，黄鸟犹不至。子从何处来，疑是天上坠。入门向我拜，执手各骇视。十年两相见，心迹托宵寐。岂意泺水鱼，忽为陇水骑。子家太行深，我昔停征辔。青松拔云雪，黄河缀天地。极知登览优，敢谓经行易。相寻无险难，子真饶古意。藏酒当尽倾，欲去更同醉。持我远游心，千里为传致。
嘲同舟栾翁
作者：赵执信
朝代：清
体裁：五言绝句

罢酒颜不改，先霜鬓更寒。沙头小蹲立，真作白凫看。
嘲岭南梅花
作者：赵执信
朝代：清
体裁：七言绝句

芳香已是输岩桂，细碎还堪比涧毛。莫更因依林处士，何当刻画郑樱桃。
嘲近春花
作者：赵执信
朝代：清
体裁：七言绝句

黄金偷色未分明，梅傲清香菊让荣。依旧春寒苦憔悴，向风却是最先迎。
因园杂兴四首·其一
作者：赵执信
朝代：清
体裁：七言绝句

雨过空山草木香，轩窗绿重午生凉。流莺声滑幽眠熟，但道人间白日长。
因园杂兴四首·其三
作者：赵执信
朝代：清
体裁：七言绝句

清池一曲浸回廊，斜日朱鱼烂有光。负手巡檐唤鱼晚，野风时送枣花香。
因园杂兴四首·其二
作者：赵执信
朝代：清
体裁：七言绝句

台上松风吹野烟，峨眉新黛远相连。不须更剪青梧叶，已见山椒六六泉。
因园杂兴四首·其四
作者：赵执信
朝代：清
体裁：七言绝句

林峦佳处日平西，竹柏无烟咫尺迷。山月渐高人影寂，溪南还有鹁鸠啼。
园中桃花颇盛
作者：赵执信
朝代：清
体裁：七言绝句

仙源无处访桑麻，閒看渔郎引路花。忽忆春山新雨后，斜阳屋角散红霞。
园亭寓目
作者：赵执信
朝代：清
体裁：五言律诗

经月不出郭，池台今暂过。岸融看水减，花晚逼寒多。烟意浓归柳，山容绿上蛾。便应随日至，春事莫蹉跎。
园亭杂诗八首·其一
作者：赵执信
朝代：清
体裁：古风

开门流泉侧，引径脩竹阴。虚亭动远色，微风生古音。更日得异赏，寥寥朝市心。
园亭杂诗八首·其七
作者：赵执信
朝代：清
体裁：古风

新月上归云，纤纤动清影。林深多得烟，地寂易为冷。岂必闻寺钟，我意默已领。
园亭杂诗八首·其三
作者：赵执信
朝代：清
体裁：古风

鸣泉类相和，游鱼出有群。觞飞竹林雨，坐接山烟曛。何必侣嵇阮，蔼然弟与昆。
园亭杂诗八首·其二
作者：赵执信
朝代：清
体裁：古风

久旱万汇槁，一雨四山活。轩楹觉晓润，池沼漾新阔。览时会天游，惟我知鱼乐。
园亭杂诗八首·其五
作者：赵执信
朝代：清
体裁：古风

晴日出山脊，荡漾高城烟。幽人倚林表，目力穷苍然。不知晨风翼，飘飞何当还。
园亭杂诗八首·其八
作者：赵执信
朝代：清
体裁：古风

日日城东门，一出还一入。往来颇知烦，动静聊取适。终愧山居人，犹有城中迹。
园亭杂诗八首·其六
作者：赵执信
朝代：清
体裁：古风

众芳委逝波，幽事属篱菊。霜时挺峻洁，岁晏伤孤独。昨行山岩际，乃识无用木。
园亭杂诗八首·其四
作者：赵执信
朝代：清
体裁：古风

雨脚欲入户，山云方挂檐。落花烂如织，行屐何辞沾。无路溪西去，夜来秋涨添。
园林即目
作者：赵执信
朝代：清
体裁：七言绝句

丛竹才苏三两竿，杏花如雪压春寒。雄蜂雌蝶披猖甚，却放王猷冷处看。
园林题感
作者：赵执信
朝代：清
体裁：七言绝句

柳眼青青媚烟景，竹风谡谡带寒声。生人有意从怜取，一种春来各自情。
国士桥
作者：赵执信
朝代：清
体裁：古风

桥上马嘶破残月，溪边流水声幽咽。风回激浪上桥头，似溅当年击衣血。伏剑如饴岂顾身，至今此地留精魂。由来国士自千古，试问中行是众人。
坐竹兜子中戏为其状
作者：赵执信
朝代：清
体裁：古风

径纡万重云，身寄一片木。知我不能缘，横施两竿竹。拥肿毡裹石，睢盱笼盛鹿。宛披山海图，穿胸下垂足。林风吹蹒跚，世路悲卷局。却忆故园秋，黄牛牵碌碡。
坡仙词
作者：赵执信
朝代：清
体裁：五言排律

五日登州守，千秋海市诗。蛟龙留胜迹，雨雪满荒祠。才觉乾坤尽，名将日月垂。丹青馀想像，漂泊识须眉。岛翠堆虚牖，檐丝罥断碑。仙灵几延伫，山鬼强攀追。黯淡苍苔气，凋残碧树枝。寿陵归国步，邻舍捧心姿。遍选丹厓字，谁为黄绢词。寒山公独在，坐卧我于斯。酒酹沧波远，吟耽夕照迟。方平有云驾，肯负执鞭期。
垂至莱州兴尽却返
作者：赵执信
朝代：清
体裁：七言律诗

海天遗兴竟如何，返辔真成此浪过。万里沙头风色迥，三神山上夕阳多。餐霞食枣元无分，弹铗思鱼漫作歌。归去清真堪自守，不将身事问沧波。
壬子始春十有一日己巳夜梦与老翁对坐观周易遂为余卜得同人之遁其繇则七言绝句也既寤惟忆首句及第二韵乃足成之
作者：赵执信
朝代：清
体裁：七言绝句

江声海气入诗瓢，汨没吟魂未易招。夜半东风吹梦觉，铁船元在华山椒。
壬申元日
作者：赵执信
朝代：清
体裁：古风

元日首四序，曜灵明万方。万方起同时，相携拜天光。海风驱阴翳，绛气连西荒。踆乌始飞出，翩然栖扶桑。蚩蚩横目民，毫发得所将。岂知造化工，但谓开阖常。今兹值沉冥，理数难推详。星辰夜敛避，云雾朝披猖。狂飙挟飞尘，万汇皆摧藏。山川与城郭，一气迷烟霜。午景忽跃然，回光不满墙。荡摩见苍黑，倏烁成亏伤。螮蝀潜莫指，羲和走且僵。坐令阳德微，下土将何望。乡党纷童叟，相视各仓皇。人情诧未睹，沸语如蜩螗。余时力疾起，空庭独相羊。颇闻儒者言，薄蚀非灾祥。两曜有交会，奚事分柔刚。四海方清宁，三公理阴阳。大庭用鼓币，下士为秕糠。年岁不我遗，青春获旧亡。深居聊取适，户外天苍茫。
夏日甚寒
作者：赵执信
朝代：清
体裁：七言绝句

池上春光去不留，凉风作剧入深秋。今年准拟称高士，垂钓看披五月裘。
夏日移居山庄四首·其一
作者：赵执信
朝代：清
体裁：五言律诗

长日生清兴，幽栖向远山。去人惟恐近，无事更图閒。白石知心素，黄鹂约往还。悠然顾城市，便觉不相关。
夏日移居山庄四首·其三
作者：赵执信
朝代：清
体裁：五言律诗

南风吹好雨，与我忽同来。野色一时活，岚光四面开。林花争浥露，园笋乍抽雷。谁访清凉国，平分顿逊杯。
夏日移居山庄四首·其二
作者：赵执信
朝代：清
体裁：五言律诗

香绿袭衣裾，逍遥恣所如。田家麦秋至，村落枣花初。旧蜡登山屐，新钞种树书。北窗容倦卧，无暇赋閒居。
夏日移居山庄四首·其四
作者：赵执信
朝代：清
体裁：五言律诗

欹枕雨声清，高楼马耳平。岳云飞断续，溪涨上分明。厦庇心难遂，田畴计已成。沉吟身世事，惟有学躬耕。
夏至雨中遣兴
作者：赵执信
朝代：清
体裁：七言律诗

庭际寥寥起晓阴，门前荦荦绝车音。熟梅节过犹宜雨，苦竹年来自作林。但乞厨烟消白日，敢期鼎药变黄金。流光又向人间短，合傍江湖寄隐心。
夜合花·赠若青
作者：赵执信
朝代：清
体裁：词

天与温柔，人传娇小，几年思杀倾城。江波浩渺，断潮何处相迎。秋有信，月还盈。鹊桥边、巧送新盟。刘郎前度，徐娘未老，消得风情。连宵雨暗窗棂。趁向云轻汉浅，掩映三星。龙须凤枕，黛眉几许低横。金不暖，玉无声。算瑶池、独有飞琼。东阿才费，文园消渴，端为卿卿。
夜大雨晓起视庭际花竹有述八韵
作者：赵执信
朝代：清
体裁：五言排律

夜半梦惊雨，天明庭浸波。几回临牖视，何异泛舟过。砌失开花满，阶馀衬草多。长条疑折苇，圆叶作翻荷。独有幽窗竹，依然绿玉柯。当风转孤挺，带湿自婆娑。应结苍松伴，相期碧涧阿。秋霜凋众卉，争奈此君何。
夜大雪口占
作者：赵执信
朝代：清
体裁：七言绝句

梦傍寒林半不成，宵分雪色射帷明。明朝门径知埋没，听彻窗前折树声。
夜宿观音庵不寐
作者：赵执信
朝代：清
体裁：七言律诗

长宵风逼剧寒生，引尽深杯醉故轻。雪色侵龛灯半壁，江声撼梦月三更。未成洗钵金山寺，翻遣闻鸡铁瓮城。为报僧雏催晓梵，暮年心地听教清。
夜度黄岭
作者：赵执信
朝代：清
体裁：古风

星稀月落夜转昏，黄岭岭上寒生云。凭虚直上二十里，势与天阙争中分。我行但觉马人立，据鞍自笑如孤猿。前驱已远后相失，空馀呼啸风中闻。昨闻此岭真险绝，顿愁无翼难飞翻。瞢然登降无所慑，夜气为我留精魂。泥路蜿蜒势渐下，俯听鸡犬嚣荒村。东方放晓日欲出，却望天际危此身。
夜抵常熟宿揽秀东轩感怀
作者：赵执信
朝代：清
体裁：七言律诗

华烛清樽识鬓霜，重来又过五重阳。马公礼乐空相付，陆氏田园已尽荒。东阁郎君还下榻，西州义故独沾裳。黄花零落和寒雨，忆引彭宣到后堂。
夜泊扬州
作者：赵执信
朝代：清
体裁：七言律诗

雨过江城半夕曛，维舟就夜思纷纷。碧波送客忽千里，明月迎秋刚二分。亭榭谁家堤畔柳，烟花南部海西云。浪游莫问前朝事，付与涛声浩荡闻。
夜泊龙川
作者：赵执信
朝代：清
体裁：五言律诗

犹有秦时县，雄名割祖龙。江盘鳞甲影，天拓斗牛封。地古生新月，城寒隐夜舂。欲寻老夫宅，山郭满云松。
夜雨晓微山行漫咏
作者：赵执信
朝代：清
体裁：五言律诗

雾外鸡争咽，村边客暗过。溪流夜痕乱，山雨晓凉多。幽径披禾菽，生衣润薜萝。空惭荷锄侣，犹未具烟蓑。
夜雨有怀丹壑
作者：赵执信
朝代：清
体裁：七言绝句

卧闻檐瓦添新响，坐爱虚窗受远风。不忘对床前日约，梦随雨脚过街东。
大名
作者：赵执信
朝代：清
体裁：七言绝句

霜树迷离拥戍楼，寒风近北倍飕飗。英雄河朔销亡尽，独倚斜阳指魏州。
大堤叹
作者：赵执信
朝代：清
体裁：古风

大堤宛宛蛟龙形，长偃通津驱不去。夜来风雨天河翻，一半随波忽东注。长淮失势常恐倾，尺土犹使残黎争。缚茅编荻学蚁聚，十里喧喧歌哭声。堤边村落由来少，况遇洪涛迹如扫。鸡豚儿女未全漂，相唤相牵此相保。秋阴茫茫昼不分，绕堤时有雷霆奔。桑田若复变沧海，天大神州无去门。年年筑堤不作力，今日堤头留一息。督河使者不烦催，来岁筑堤如筑室。
大雪弥日子弟来共饮
作者：赵执信
朝代：清
体裁：古风

昨日至城中，冒雪独来去。衣冲郭外寒，屐折池边路。今朝启扉视，荒砌积已深。城中人来言，门巷几莫寻。里居四十年，不忆有此雪。应缘心识清，始见今奇绝。园如水面云，黏天平不动。山川与城郭，尽作湖涛涌。千林复万树，殊怪不可图。纷披珠璎珞，争耸白珊瑚。对之心怡旷，亦觉兴萧索。缅想山阴人，风流竟谁托。何意二三子，相携陪醉游。茅檐晚吹发，恍惚漾轻舟。
大雪日简踽庵
作者：赵执信
朝代：清
体裁：七言律诗

飞光误我守东隅，坐阅杯中节候殊。蝶化寒宵浑自觉，萍依绝岸未为孤。辞家见月三圆缺，对雪看山半有无。宿醉欲醒千日过，人间何意尚迷途。
大雪过十八里岭
作者：赵执信
朝代：清
体裁：古风

群山如故人，走迓二百里。风雪亦有情，掀飞作狂喜。嶅峰后依依，寒翠入我指。晓与驿尘辞，幽意引行李。初寻困梯攀，前历得逦迤。仆夫愁厓谷，客兴超泥滓。西望泰山云，冥濛拥雄峙。近临稍开豁，烟火见蕞尔。一身蹉跌馀，万象迷漫里。盟心谢英灵，终焉托畏垒。
大风惜玉兰花
作者：赵执信
朝代：清
体裁：七言绝句

池烟径柳漫黄埃，苦为辛夷酹一杯。如此高花白于雪，年年偏是斗风开。
大风登海镜亭观潮
作者：赵执信
朝代：清

疾风鼓穷冬，大海势一变。顿收浩溔形，坐获奇丽观。耸身列缺旁，侧足虬龙畔。譬如倚阊阖，下见元黄战。波腾银屋翻，沫吼白雨乱。万灵助呼吸，百怪互隐见。东连汤谷沸，北汩雪山转。恍忽掣丹崖，苍茫吞赤县。天吴本肆威，飞廉苦相煽。莫测天地机，但觉心目眩。倍看城市亲，遥被舟楫羡。一笑险夷间，吾生失忧患。
大风登海镜亭观潮
作者：赵执信
朝代：清
体裁：古风

疾风鼓穷冬，大海势一变。顿收浩溔形，坐获奇丽观。耸身列缺旁，侧足虬龙畔。譬如倚阊阖，下见元黄战。波腾银屋翻，沫吼白雨乱。万灵助呼吸，百怪忽隐见。东连汤谷沸，北汨雪山转。恍忽掣丹厓，苍茫吞赤县。天吴本肆威，飞廉苦相煽。莫测天地机，但觉心目眩。倍看城市亲，遥被舟楫羡。一笑险夷间，吾生失忧患。
天井关
作者：赵执信
朝代：清
体裁：五言律诗

试凭雄关望，偏增客意豪。惊风吹涧直，落日觉山高。乱树入云尽，悲禽分野号。从来争战地，览古首频搔。
天津喜晤老友吴天章兼赠其所主张君
作者：赵执信
朝代：清
体裁：古风

走访吴先生，因识张公子。能为诗人作主人，此士定知不凡矣。况复接坐来，触事皆可喜。开轩解衣裳，留客披图史。海气暧暧横庭除，古色斑斑盈案几。杯槃既杂陈，谈辨遂蜂起。剔抉六义微，错互八法旨。门外喧阗南北尘，共洗清心照秋水。老我数年来，袖手复掩耳。谤多固可畏，才尽亦知耻。胡然此相见，马逸不能止。莲洋诗格如莲花，引我亭亭出泥滓。请君高咏结交行，和我狂歌从此始。
太原县拜先曾大父生祠三首·其一
作者：赵执信
朝代：清
体裁：七言律诗

晓色微分秋暮天，村烟祠树正清妍。远山云气日初上，古寺梵声钟共传。下马身从千里外，登堂梦隔十年前。他乡岁晚增多感，酹酒临风一怆然。
太原县拜先曾大父生祠三首·其三
作者：赵执信
朝代：清
体裁：七言律诗

忆从薄宦客京师，邱墓松楸入梦悲。乍喜家山归有日，又来汾上住经时。儿孙枉洒天边泪，父老能留去后思。待向故园兄弟道，他年重问旧题诗。
太原县拜先曾大父生祠三首·其二
作者：赵执信
朝代：清
体裁：七言律诗

当年棨戟驻河干，片纸能令万户欢。曾向清流照颜色，到今白叟识衣冠。村荒乱木随秋下，山逼惊风尽日寒。岁序易迁遗庙在，居人珍重后时看。
太白酒楼歌
作者：赵执信
朝代：清
体裁：古风

高楼势与泰岱平，楼边夜夜辉长庚。仙人犹似恋陈迹，长援北斗东南倾。当年贺监早相识，长安论诗青眼明。金龟换酒定何许，酒家恨不传其名。任城地好富水木，凭高纵饮神峥嵘。当时我若接杯斝，岂复于公为后生。今来隔水望丹雘，栋云檐雨纷纵横。君不见少陵诗台留鲁郡，秋草芜没飞流萤。又不见曹王陵墓碻磝北，残松积藓荒碑亭。雪泥鸿爪半澌灭，雄名空自驰风霆。文章故是身外物，敢与曲糵相争衡。文章殉人酒殉已，此论虽创堪服膺。舒州长杓力士铛，公昔与之同死生。我亦欲与寻前盟，重来大醉槌黄鹤，吾言不食星辰听。
夷门
作者：赵执信
朝代：清
体裁：七言绝句

入关娄敬奉前旌，姓氏谁闻鲁两生。十日春风千丈土，夷门独去吊侯嬴。
奔牛遇雪呈南村
作者：赵执信
朝代：清
体裁：七言绝句

交期垂尽暂同舟，八口飘零感未休。一瞬南来还北去，三年风雪度奔牛。
奔牛道中大雪
作者：赵执信
朝代：清
体裁：古风

北风吹船船欲裂，万里寒门吼飞雪。空濛江国气惨悽，宛转河流冰断绝。避地南来惜病身，图于煖日渐相亲。严寒随我不相舍，猬缩虫号恼杀人。
女冠子·同前
作者：赵执信
朝代：清
体裁：词

薄酣枕上。月淡窗前相向。可怜生。风里纤纤柳，花前恰恰莺。新欢偏郑重，幽态更轻盈。酒醒寒近晓，不胜情。
如梦令
作者：赵执信
朝代：清
体裁：词

昨夜烛花无赖。照尽佯羞薄媚。细雨嫩寒天，只道归来浓睡。浑未。浑未。却是酒醒人醉。
始见海
作者：赵执信
朝代：清
体裁：古风

洗眼看云海，前期未参差。心目忽一豁，神情恍四驰。大地直前赴，高天歘下垂。颠波从东来，神山竞西移。斜日万里碧，寒风十月吹。半生在埳井，跬步临津涯。蠡测亦云妄，桴泛将安归。玄虚倘可作，词赋犹能追。
始雪过东西坞二岭
作者：赵执信
朝代：清
体裁：古风

天阴觉晓迟，乍雪山更寂。萧槭绝人烟，苍茫入寒色。林空远望通，径转回峰逼。二岭郁相当，中见云气积。高风束四山，冥冥接天白。行人蹑空濛，马足畏偪仄。忽疑厚地倾，又觉阴厓踣。涧壑何深幽，云是虎狼宅。地险念身孤，客久知时迫。故山候尚温，奋飞无羽翮。向暝昧所投，浩然促轻策。
孤山
作者：赵执信
朝代：清
体裁：七言律诗

秾桃落尽客来过，更问梅花意若何。便与兰亭争坐位，全胜元墓隔烟波。天边使者回车远，堤上行人饮马多。纵使千年有归鹤，可能重认旧岩阿。
孤酌
作者：赵执信
朝代：清
体裁：五言律诗

短烛照孤酌，长宵容苦吟。窗虚闻雨细，人静觉秋深。儿女迎寒病，乡园久客心。无因得料理，争遣不侵寻。
宋孙二翁见过
作者：赵执信
朝代：清
体裁：七言律诗

閒居所喜在无喧，日日支离学灌园。已送三春如过客，为迎二老忽开门。风花奄冉成黄叶，霜鬓婆娑映绿樽。四海经游总陈迹，不堪倚醉一追论。
定陶道中即目
作者：赵执信
朝代：清
体裁：七言绝句

钿车飞鞚乱黄尘，柳拂衫襦鸟傍巾。看尽春风眉髻样，始怜曾有戚夫人。
定风波·题朱天标写真
作者：赵执信
朝代：清
体裁：词

爱就霜林系短篷。凫鹥鸿雁满西风。手有丝纶何处著。抛却。悠然身寄水晶宫。船尾相看娇小女。如语。芙蓉欹岸避腮红。若道功成堪共载。犹待。西施别在五湖东。
宿因园
作者：赵执信
朝代：清
体裁：古风

独卧境倍寂，心情恒有闻。终夜风雨声，水与竹平分。经时栖穷山，自谓远垢氛。却返凤麟洲，顾笑麋鹿群。
宿平定州雨竟夜闻七十二河水大至
作者：赵执信
朝代：清
体裁：古风

倦行得投憩，如鸟有栖托。下马衣尽沾，入门步犹却。屋角张明镫，晚炊具藜藿。取足供醉眠，浊醪恣深酌。窈窕青玉峡，迢遥梦中约。如何就枕忧，反逊据鞍乐。入夜殷雷喧，雨声乱城柝。汍澜散檐溜，浸淫到帷幕。颇闻向晓行，驿路缘涧壑。石齿既丛生，潦水正喷薄。四山悬瀑集，势若崩厓落。直恐穿山胁，安能容略彴。已知前路难，更听雨势恶。残更远欲断，冷焰湿不著。转畏天欲明，孤吟向索莫。
寄刘波山编修·其一
作者：赵执信
朝代：清
体裁：七言绝句

脩篁密树足凉飔，池外朱炎坐不知。忽忆槐阴遮巷北，从君索吃冷淘时。
寄刘波山编修·其二
作者：赵执信
朝代：清
体裁：七言绝句

追寻噩梦觉犹憎，十载衣尘涤未能。学筑沧浪亭子好，苍茫不共酒人登。
寄博兴杜广文
作者：赵执信
朝代：清
体裁：五言律诗

山窗枕前水，北落锦秋湖。湖上故人远，山中清兴孤。何时欹短棹，载月入菰蒲。极目相思处，遥天秋雁呼。
寄同年张潮州拗斋余不日将诣之
作者：赵执信
朝代：清
体裁：七言律诗

潮州东去尚千里，每听潮声空忆君。遥意髭髯浑似昔，故披瘴疠一相闻。山寒麋鹿心无主，海阔鱼龙气不分。报到春前多酿酒，待看官阁雪纷纷。
寄唐豹岩先辈村居
作者：赵执信
朝代：清
体裁：七言律诗

欲叩城西白板扉，逢时触事与心违。乱山约马悤悤过，落日将云片片飞。野水半篙谁唤渡，敝庐十步且言归。空馀借鸽楼中月，分取秋光上素衣。
寄寓朝天宫飞霞阁
作者：赵执信
朝代：清
体裁：七言绝句

残冬日月忽阑珊，暂托仙居梦亦间。爱向飞霞启东牖，半城晴雪映钟山。
寄新诗与门人谢文洽编修系以绝句
作者：赵执信
朝代：清
体裁：七言绝句

狂风寥落在人间，馆阁文章已尽删。好为流传閒适句，莫教谣诼到溪山。
寄曹荔轩寅使君真州
作者：赵执信
朝代：清
体裁：七言律诗

闻道高楼临水起，使君坐卧此楼间。帆樯竞作鱼龙戏，宾客空和燕雁还。唐代精灵应有属，清秋烟月肯教閒。遥怜解带衔杯里，收取江南几许山。
寄朱竹垞检讨村居
作者：赵执信
朝代：清

江村水树澹秋烟，不见幽人思悄然。往接簪裾三殿侧，近联踪迹五湖前。老为莺脰渔翁长，闲上鸱夷估客船。各有弹文留日下，他时谁作《旧闻》传？
寄朱竹垞检讨村居
作者：赵执信
朝代：清
体裁：七言律诗

江村水树澹秋烟，不见幽人思悄然。往接簪裾三殿侧，近联踪迹五湖前。老为莺脰渔翁长，间上鸱夷估客船。各有弹文留日下，他时谁作旧闻传。
寄洪昉思
作者：赵执信
朝代：清

垂堂高坐本难安，身外鸿毛掷一官。独抱焦桐俯流水，哀音还为董庭兰。
寄生榕
作者：赵执信
朝代：清
体裁：五言绝句

羡尔参庭树，清阴自一隅。已看碍云日，谁复辨根株。
寄讯稼民弟登马鞍山
作者：赵执信
朝代：清
体裁：五言排律

十里马鞍山，依依户牖间。峰峦列城堞，梯磴造天关。云月忽明晦，仙灵应往还。望赊疑梦寐，病起待跻攀。羡尔身手健，当兹耕稼閒。杖藜入苍翠，行饭上孱颜。名岳分尻臂，清淄转玦环。看余高卧处，黑子著尘寰。
寄闻喜同年张潮州四首令子亦堪久在余家今以季夏西返·其一
作者：赵执信
朝代：清
体裁：五言律诗

积雨添愁思，临岐更不任。病滋新别泪，酒引旧离心。往日空裁赋，高山自入琴。未甘同蟋蟀，不俟早秋吟。
寄闻喜同年张潮州四首令子亦堪久在余家今以季夏西返·其三
作者：赵执信
朝代：清
体裁：五言律诗

太行邈天上，君在太行西。雨向汾阴暗，峰将海日齐。衰年稀梦寐，壮岁苦攀跻。尚想东西坞，嵚崟入马蹄。
寄闻喜同年张潮州四首令子亦堪久在余家今以季夏西返·其二
作者：赵执信
朝代：清
体裁：五言律诗

携手瘴江边，分帆二十年。鹏飞终逝北，龙卧讵移渊。书到落花后，人归霜月前。近应减悲喜，消息未茫然。
寄闻喜同年张潮州四首令子亦堪久在余家今以季夏西返·其四
作者：赵执信
朝代：清
体裁：五言律诗

故友都零落，端居只忆君。始怜疑落月，绝胜咏停云。老有相扶药，穷无可送文。殷勤寄怀抱，但恐不堪闻。
富春山下口号
作者：赵执信
朝代：清
体裁：七言绝句

浮家水爱挼蓝色，垂钓山依叠翠屏。到此偏宜弃官职，前身恨不妙丹青。
富阳道中
作者：赵执信
朝代：清
体裁：古风

烟含富春郭，雨润赤亭山。矫首短篷底，秋风凋客颜。萧萧枫柏暮，中有屋庐閒。遥羡幽居者，清江照闭关。
寒亭雨夜对酒遥寄诸弟
作者：赵执信
朝代：清
体裁：七言律诗

寒亭两度逢寒雨，孤馆秋灯照酒卮。海外方蓬迟后约，山中萸菊误前期。仙人攀树徒欺我，群季开樽更忆谁。为报西风莫吹断，预教归梦过清淄。
寒夜与张汉瞻云章食蟹
作者：赵执信
朝代：清
体裁：古风

葑溪公子排寒来，风味乃出太湖上。登盘乍晃赤玉光，入手犹惊怪石状。金膏雪脍与口宜，把酒持螯觉神王。竹林饮户竟参差，稷下谈锋互雄长。灯前尔雅再三读，明日悬知各无恙。莫将羊酪调茂弘，定有鱼笺詶鲁望。
寒雨移居
作者：赵执信
朝代：清
体裁：古风

北风吹雨如乱麻，还家客子远移家。不嫌触事得琐碎，但愿随地无諠哗。巷狭兼闻绝冷僻，屋稀正喜非新华。舆仆暮行郭索蟹，妻孥寒入盘屈蛇。楼头可以见帆樯，户外亦复卖鱼虾。邻无卜处谢王翰，酒有载者充侯芭。行藏斟酌渐解箨，岁月参差屡及瓜。更馀一迁向何许，冰雪湖堤薄笨车。
寒食
作者：赵执信
朝代：清
体裁：五言律诗

孤篷坐寒食，犹是岭南天。江路多芳草，春山见墓田。岸花明彩鹢，帆席入风鸢。却悔乡书误，归期题闰前。
寒食
作者：赵执信
朝代：清
体裁：五言律诗

寒食寒犹甚，春光底处赊。风声勒杨柳，雪意逼桃花。城远山烟澹，天低麦垄斜。酒边倦游客，十日觉离家。
寓居新营门屋
作者：赵执信
朝代：清
体裁：古风

局促复局促，狭巷与破屋。更教藓壁一带阴，遮断秧田千亩绿。蓑衣墩前草树浓，朝曦暮霭交翠红。早知烟景丽如此，合是开门元向东。林塘弯环溪流转，溪上风帆来近远。客到惟贪野色佳，门前坐卧门前饮。欲移胜赏入中庭，池北墙头起草亭。诸君能为王录事，好待秋晴携酒至。
寓楼见梅花
作者：赵执信
朝代：清
体裁：七言绝句

春绽池边向煖枝，微香初送暮窗知。不缘积雪相欺得，坐到楼西月暗时。
对酒寄任登州具茨时淹历下
作者：赵执信
朝代：清
体裁：古风

蓬莱主人深避客，何事三秋归未得。故人却趁西风来，拿舟径到三山回。群仙招我入云去，自爱掉头不肯住。拚将身计托糟邱，忍使情交隔烟雾。雾重霜深醉起迟，惟凭海日寄相思。遥怜束带趋公府，正是神山日上时。
对酒赠拗斋
作者：赵执信
朝代：清
体裁：五言律诗

海天流素月，照见故人心。浑似中宵梦，何知万里寻。北风催换岁，南斗近低参。离思比樽酒，与君论浅深。
对雨忆破龙涧呈王西涧同年
作者：赵执信
朝代：清

绝涧宝泓峥，剩境亦幽异。松风桥上下，客梦时一至。将老子已营，暂往我未遂。最忆石上苔，晶莹点寒翠。
对雨忆破龙涧呈王西涧材仕同年
作者：赵执信
朝代：清
体裁：古风

绝涧实泓峥，剩境亦幽异。松风桥上下，客梦时一至。将老子已营，暂往我未遂。最忆石上苔，晶莹点寒翠。
对雪寄准提庵融上人
作者：赵执信
朝代：清
体裁：五言律诗

羡尔安禅处，寥寥远垢氛。钟声出山雪，精舍在松云。桥迥风常合，门閒水自分。定中应有喻，迟我共知闻。
将之江宁与南村联舟暮发
作者：赵执信
朝代：清
体裁：古风

三年潜菰芦，每出昧所往。扬舲无远近，都未惬梦想。今朝偕旧侣，忽欲成北上。归计尚迷漫，客心且浩荡。波寒山启途，日落风送响。篷底对微醺，笑言听荡桨。
将游镔铁院以病不果
作者：赵执信
朝代：清
体裁：古风

古院不一游，虚作并州客。寒铁夜有芒，秋井水无色。病思清冷对，梦觉钟梵寂。想见静中僧，时时扫苔迹。
将至镇江漕艘壅塞河浅不可以前南村由丹徒闸觅江舟余以肩舆山行儿子骑驴从之是日大风寒止江口观音庵
作者：赵执信
朝代：清
体裁：古风

寒潮夜上二十里，万楫交争三尺水。舴艋失势涸辙鲋，篮笋多情跃冰鲤。故人寸步依江南，死守穷波迟挂帆。稚子冲风行不顾，挥鞭导我缘山去。盘回荦确陟层巅，恍忽思归梦中路。青松离离映城堞，江色空明与山接。问君拔脚历千寻，何似低头藏一叶。信穿阛阓临江头，僧房茗粥能邀留。却怜比日同詶唱，复作东西远相望。
将赴莱阳道中作
作者：赵执信
朝代：清
体裁：五言律诗

松云沙水际，微径引崎岖。天入东南海，山围大小沽。人烟连岛屿，风日近茱萸。错莫王猷兴，穷秋信所图。
小庭栽竹比遂成林对雨题长句
作者：赵执信
朝代：清
体裁：古风

王猷故是潇洒人，一日不可无此君。少陵不保破茅屋，必种数竿聊免俗。我从山家移竹来，正当醉日斸石栽。比年雨多易成长，新梢戢戢穿檐上。摇风漾月六十竿，昔时盈尺今踰丈。晓阴连山收火云，乍爱林响疏疏闻。七贤六逸随流水，长啸独搴青凤尾。
小泊万安
作者：赵执信
朝代：清
体裁：五言律诗

帆落鱼梁北，前山合万重。遥知欲惶恐，且复此从容。郭静聚洲鹭，滩长吟峡龙。五云不相借，独去采芙蓉。
小舟晓入阊门至葑溪口号四首·其一
作者：赵执信
朝代：清
体裁：五言绝句

阊门进船处，星没远鸡鸣。舟子暗相唤，遥分荡桨声。
小舟晓入阊门至葑溪口号四首·其三
作者：赵执信
朝代：清
体裁：五言绝句

皋桥犹众桥，岂有云虹驾。苦为梁伯鸾，低头出其下。
小舟晓入阊门至葑溪口号四首·其二
作者：赵执信
朝代：清
体裁：五言绝句

太阳欲上时，比户人未起。一点晓光鲜，先落侬船里。
小舟晓入阊门至葑溪口号四首·其四
作者：赵执信
朝代：清
体裁：五言绝句

燕垒向空悬，蜂窠临水聚。小门一一关，不辨垂竿处。
小舟沿葑溪至李莱嵩煦使君别业对饮话旧知王南村亦客此二首·其一
作者：赵执信
朝代：清
体裁：五言律诗

秋水迷城郭，悠然小艇来。碧溪新结屋，端为故人开。桐竹细含雨，轩窗虚照苔。心情无恙在，未减昔衔杯。
小舟沿葑溪至李莱嵩煦使君别业对饮话旧知王南村亦客此二首·其二
作者：赵执信
朝代：清
体裁：五言律诗

寒日传书远，江天鼓棹迟。祗缘忧俯仰，岂敢避旌旗。迹已飘蓬惯，身从道殣遗。年来问生事，剩被子猷知。
小西湖
作者：赵执信
朝代：清
体裁：古风

翠巘仍两峰，碧波馀一带。谁向西湖西，经营出狡狯。䆗窱写亭堤，区分具中外。狭能增曲折，细易生容态。当为明圣笑，偏得女婴爱。濯足望青天，世间孰者大。
小重山·同前
作者：赵执信
朝代：清
体裁：词

长忆池亭促座联。红蕖将素袖，共嫣然。眼波斜溜酒杯前。知卿意，酒客荷相怜。三度醉婵娟。颦交兼手语，岂无缘。归心摇落入秋天。留侬否，同作饮中仙。
少年游·夕宿青县怀若青
作者：赵执信
朝代：清
体裁：词

离情触处总相关。小字县名传。听去偏惊，避将无计，谁使驻征鞍。梦中从此寻犹近，寒夜奈无眠。转眼春风，预愁江上，万点见青山。
少年游·夕宿青县怀若青
作者：赵执信
朝代：清

离情触处总相关，小字县名传。听去偏惊，避将无计，谁使驻征鞍。梦中从此寻犹近，寒夜奈无眠。转眼春风，预愁江上，万点见青山。
少年游·题登车图
作者：赵执信
朝代：清
体裁：词

谁教相见即相思。取次赠将离。脉脉牵情，盈盈回顾，红袖苦参差。汉皋香佩空留在，迢递几秋期。最是销魂，一川风柳，撩乱夕阳时。
山半花树移就小池北栽之
作者：赵执信
朝代：清
体裁：古风

地高苦风多，山尽得日暖。主人与春閒，幽事触何限。荒园有花树，托根半𡾰嵼。寒威易侵陵，土脉况疏散。滋分雨雪轻，气受天地浅。秋叶早投地，春花稀入眼。对之喻怀抱，终岁郁不展。宁辞就卑迁，何处觅馀堧。近于小沼北，撤屋出平坦。未胜数弓量，犹愈一席卷。通流初遍润，除石渐成窾。老夫独指挥，童子竞往返。朝至日中昃，柯条坐来满。连朝晴和意，有似故缱绻。何以答恩私，争妍不容缓。秾华众所欣，细叶我勿剪。举头见崄巇，屏迹恣偃蹇。且待绿阴繁，时时来洗盏。
山庄送山药一本大于臂重几三斤蒸而食之累日乃尽
作者：赵执信
朝代：清
体裁：七言律诗

深山积岁养难成，便腹连朝饱尚赢。谁信酥陀天上有，即看石髓洞中生。烹煎减处知心澹，饼饵抛将觉齿轻。更为幽丛觅花犬，残躯拟从赤松行。
山径为尘土所埋拟疏出之
作者：赵执信
朝代：清
体裁：古风

三年修葺因园居，造舟移亭风景殊。岂免土木有委积，尘灰瓦砾缠山隅。清池倒影见曲折，层厓幽涧愁模糊。南州高士惯洒扫，此事讵可期僮奴。北风昨夜狂而急，茅捲石奔水飞立。掩关塞耳意欣然，将谓林峦净如拭。宁知埋没转更多，骄龙挟雨慵经过。自知三径秀而野，奈此枯烟暗月何。褊心忽发蓝田叟，尽唤乡邻沃以酒。搜山先事㔉荆菅，一日缚成三百帚。
山行二首·其一
作者：赵执信
朝代：清
体裁：五言律诗

回头谢舟子，前路入寒山。径上风中曲，人从水面开。胜情忽飞动，著脚向孱颜。连夕还家梦，依稀林壑间。
山行二首·其二
作者：赵执信
朝代：清
体裁：五言律诗

岭自秦皇辟，人传韩子来。地形残末造，天意挫奇才。薄日光难定，横云郁不开。千秋馀过客，失路一徘徊。
山行杂诗四首·其一
作者：赵执信
朝代：清
体裁：七言律诗

岭路盘盘行欲迷，晚来霜霰忽凄凄。林间风过犹兼叶，涧底寒轻已作泥。马足蹙时疑地尽，溪云多处觉天低。倦游莫讶惊心数，岁暮空山鸟乱啼。
山行杂诗四首·其三
作者：赵执信
朝代：清
体裁：七言律诗

绝巘平临远目开，天风吹我离氛埃。路于残雪消中见，人自群山阙处来。树外连峰横作鄣，马前云气散成堆。平生蜡屐寻幽兴，落日登高首重回。
山行杂诗四首·其二
作者：赵执信
朝代：清
体裁：七言律诗

晚云忽散见峰巅，远寺鸣钟思悄然。积雪更宜新月照，轻烟不障暗流悬。行同宿鸟趋林急，稳羡山僧拥絮眠。正好溪风送前路，一灯明灭戍楼边。
山行杂诗四首·其四
作者：赵执信
朝代：清
体裁：七言律诗

十日山中汗漫行，山云作意变阴晴。连天细雪因风急，近郭空烟接日生。鞭影远牵残照色，马蹄寒踏断冰声。定知此后相思处，赢得清樽夜夜倾。
山行求道士谷及长生披云诸洞处
作者：赵执信
朝代：清
体裁：古风

晓日出海如新沐，光射东方山更簇。白沙已没祖龙城，青嶂犹藏道士谷。我来含笑淩㠝岏，惟见翠樾苍松寒。山烟十里浮空碧，知是披云人炼丹。
山行遇雨同拗斋
作者：赵执信
朝代：清
体裁：七言律诗

蛮烟烘日昼长曛，箐竹穿林望不分。雨逐君车何冉冉，花沾客袂故纷纷。同牵直北山中梦，共踏穷荒海上云。梁甫春岚太行雪，不知底处勒移文。
山行遥寄何翁
作者：赵执信
朝代：清
体裁：七言绝句

畸士仙踪未易攀，窭人好语且须删。怪来郭璞藏身地，只是因依浮玉山。
山阳题李学士惺斋铠归钓图
作者：赵执信
朝代：清
体裁：古风

李侯抱微尚，汨没金马门。手持史臣笔，梦为渔父竿。天子不听还，益复崇其官。入直殊萧散，退食乃吟叹。钓台归老计，挂口二十年。于今欣得遂，忽若笼鹤翻。旧侣复相逢，清淮照病颜。高官不可见，但见白须繁。顾笑韩淮阴，遗墟亦荒烟。信知黄阁尊，何如秋水便。我虽山中客，屡刺江上船。君其钓白鱼，来往为我餐。
峡江怀古
作者：赵执信
朝代：清
体裁：五言律诗

日出巴邱半，青林飞赤乌。周郎不可问，古戍日荒芜。长啸东风外，春江几舳舻。小乔眉黛好，群玉一峰孤。
嶅阳店
作者：赵执信
朝代：清
体裁：七言绝句

溪浅林荒路转生，午鸡唤客入村行。太山东下山无数，只有嶅峰解送迎。
师子林赠主人张吁三士俊
作者：赵执信
朝代：清
体裁：古风

高亭擅一邱，怪石拥四面。坐疑夏云起，顾觉秋山乱。初窥惟谽谺，渐历有登践。区分涧壑成，径纡尺咫变。深洞转地中，飞梁出檐畔。前行鸟投巢，后至狖缘栈。峰峦入衣袖，松桂吹霜霰。犹被元时苔，复充目前玩。我本岩穴士，茧足攀跻惯。羡尔市廛居，闭门恣幽窜。
平原道中作
作者：赵执信
朝代：清

当时长羡东方生，嘲弄侏儒排列卿。君王犹解赏辨口，世俗谁能知岁星。我行厌次道，祠墓荒烟晓。却忆汉廷人，齐国何草草。孙宏儿宽田舍翁，臣才兼之羞与同。独寻神药入东海，胡卢大笑天西风。
平度州道中望东北诸山
作者：赵执信
朝代：清

秋风吹倦客，缥缈凌紫霞。赤松仙人要我去，为驾白鹿青龙车。羽轮飘飞不自制，始计已失秦琅邪。大劳小劳远相待，云外如鸟遭笼笯。明霞碧落杳梦寐，玉女有爪羞搔爬。北行度胶水，惟见尘与沙。晴岚百里豁心目，高望一点青于鸦。众山肩随出，戢戢木末争槎丫。天柱孤标倚萧爽，下笑两髻鲁始髽。东莱泰岱列，首屈不敢加。譬人名既成，无事相矜夸。大泽东来独雄杰，森然列仗排高牙。云峰飞瀑落千尺，烟光蜃气无由遮。台阁嵯峨布空曲，浮金炫碧生谽谺。我今矫首意惝恍，况于抗策穷幽遐。人生能几何，引领白日斜。海山有约易错遌，此中便可终来家。
平度州道中望东北诸山
作者：赵执信
朝代：清
体裁：古风

秋风吹倦客，缥缈凌紫霞。赤松仙人要我去，为驾白鹿青龙车。羽轮飘飞不自制，始计已失秦琅邪。大劳小劳远相待，回驭又复成参差。明霞碧落杳梦寐，玉女有爪羞搔爬。北行度胶水，惟见尘与沙。晴岚百里豁心目，高望一点青于鸦。众山肩随出，戢戢木末争槎枒。天柱孤标依萧爽，下笑两髻鲁始髽。东莱岱华列，首室不敢加。譬人名既成，无事相矜誇。大泽东来独雄杰，森然列仗排高牙。云峰飞瀑落千尺，烟光蜃气无由遮。台殿嵯峨市空曲，浮金炫碧生谽谺。我今矫首意惝恍，况于抗策穷幽遐。人生能几何，引领白日斜。海山有约易错遌，此中便可终来家。
平望舟中长句
作者：赵执信
朝代：清
体裁：古风

吴淞流水清且妍，越波鳞鳞要我前。孤舟翩如来自天，微风不动舟如山。幽人寂坐无一言，倏吴倏越心流连。秋容十步一图画，争与我目相夤缘。青林萧森出云烟，位置有意无意间。䆉稏万顷平不翻，细雨净绿生长川。如斯景色故不恶，只少碧嶂搀天寒。曾淩沧海攀日观，下视不觉成微澜。岂以松柏独贞坚，遂欲剪弃桃李颜。峨冠长剑神宇耸，曲眉嫭目遗视𥌣。二者正使交生怜，虬须蝉鬓皆便娟。试将我语问西子，淡晴浓雨谁能偏。桂棹兰枻肯我延，饱看湖月秋中圆。
广陵湖
作者：赵执信
朝代：清
体裁：古风

钱塘八月湖如雪，月满风高更奇绝。无缘却到广陵城，罗刹难移吼怒声。汉代枚生妙骚赋，指点王家旧封处。千年文事不分明，竞倚邗江咏秋暮。骄龙昨夜吞五湖，茫茫海底沉陶朱。惊涛真入扬州郭，一舸空悲文大夫。
庐陵感怀先叔祖观察公昔巡湖西发奸靖寇著有异政实驻是郡矣
作者：赵执信
朝代：清
体裁：七言律诗

霜凝沙渚白于银，欹棹澄波独怆神。夜火不教惊过客，寒厅无地问诗人。功成寂寂江山色，去后腾腾战伐尘。为道九京荒宰木，还应三户泣遗民。
庚戌新春遥赠旧门下士公车北上
作者：赵执信
朝代：清
体裁：七言绝句

在三往语底须论，准拟登朝不负恩。此去汝南门下过，譬如今日入东门。
度大庾岭咏古
作者：赵执信
朝代：清
体裁：古风

昨辞灌婴城，今陟梅鋗岭。朝光未放叠嶂开，一碧微茫千丈影。前行冈阜纷藉重，林间石磴垂虚空。缘壁直上虫脉脉，出峡欲落云容容。独立天风一回首，古来地势东南走。中原山岳莽纵横，海徼川原吞八九。莫言形胜关兴亡，秦人当年此启疆。祖龙自用千军守，故吏翻称五世王。陆生行处馀幽赏，伏波定后多来往。无雁能裁迁客悲，重关不隔降王长。汉文皇帝一缄书，神武千秋总不如。君不见南征多少熊虎将，岭头却祀张丞相。
弃妇词
作者：赵执信
朝代：清
体裁：古风

两姓无端合，亦复无故分。昔时鸳鸯翼，今日东西云。浮云本随风，妾心自不同。君心剧无定，见弃如枯蓬。出门拜姑嫜，十步一回顾。心伤双履迹，一一来时路。留妾明月珠，新人为耳珰。不恨夺妍宠，犹得依君傍。宝镜守故奁，上有君家尘。持将不忍拂，旧意托相亲。此生一以毕，中怀何日宣。愿得金光草，与君驻长年。
弃妇词
作者：赵执信
朝代：清

两姓无端合，亦复无故分。昔时鸳鸯翼，今日东西云。浮云本随风，妾心自不同。君心剧无定，见弃如枯蓬。出门拜姑嫜，十走一回顾。心伤双履迹，一一来时路。留妾明月珠，新人为耳珰。不恨夺妍宠，犹得依君旁。宝镜守故奁，上有君家尘。持将不忍拂，旧意托相亲。此生一以毕，中怀何日宣？愿得金光草，与君驻长年。
张曲江祠
作者：赵执信
朝代：清
体裁：七言绝句

丞相祠前古木齐，旧开关路俯丹梯。君王底事忧南越，不遣经营剑阁西。
归次淮安值端午观龙舟呈阎百诗
作者：赵执信
朝代：清
体裁：七言律诗

五千里外转萍踪，重倚通明满院松。人向日南怀霰雪，路移天北骇鱼龙。诗囊略遣装增重，归兴偏教酒让浓。箫鼓声中渡河去，相思独上岱东峰。
归舟
作者：赵执信
朝代：清
体裁：七言绝句

望齐门外望青州，一室欢声入棹讴。十幅风帆半城月，最难图画是归舟。
归途即目
作者：赵执信
朝代：清
体裁：七言律诗

霜树荒村又午鸡，去来应自笑栖栖。秋风吹水偏流北，海日催人却向西。远目欲迷山影转，双轮曾压岸花低。相逢若问何闻见，袖里诗篇只自携。
彭蠡湖
作者：赵执信
朝代：清
体裁：古风

颢气中流转，烟光四周遭。层波碧离离，秋色寒滔滔。泠然乘风游，托身任毫毛。仰观天垂羃，旁见林露梢。山移舟向背，目荡心飘摇。北望千帆走，灿若组紃交。五老云外笑，人世心魂劳。我但唱小海，君其歌大招。
彭蠡湖
作者：赵执信
朝代：清

颢气中流转，烟光四周遭。层波碧离离，秋色寒滔滔。泠然乘风游，托身任毫毛。仰观天垂象，旁见林露梢。山移舟向背，目荡心飘摇。北望千帆走，灿若组紃交。五老云外笑，人世心魂劳。明当接匡君，举手为我招。
得仲生书及江南亲友消息·其一
作者：赵执信
朝代：清
体裁：七言绝句

怀人三月意黯黯，雪送深杯欲半酣。接得报书翻不乐，重牵离绪到江南。
得仲生书及江南亲友消息·其二
作者：赵执信
朝代：清
体裁：七言绝句

江声悽恻动心魂，侍立儿童讶泪痕。除却黄泉音响绝，药炉侧畔有人存。
得天津书知沧洲同年刘师退健在
作者：赵执信
朝代：清
体裁：七言律诗

童稚情亲五十年，浮沉踪迹两茫然。经过初见霜生鬓，相望长如月在川。贫久原思兼抱病，醒多苏晋本逃禅。海山他日期携手，何必求归兜率天。
循淄东下偕十一弟及栾叟
作者：赵执信
朝代：清
体裁：古风

淄水多伏流，浮沙渺云雪。两山夹步幛，锦绮参差列。缘山出村落，颇有佳田畴。山风吹垄麦，涌作淄水流。衰翁跨蹇驴，兀如乘舴艋。快意绿阴中，矍铄思一逞。自我废行步，游涉恒因人。因思舟船适，共说杨子津。今年定有年，我疾亦应校。及尔裹赢粮，秋风期鼓棹。
微山湖舟中作
作者：赵执信
朝代：清
体裁：古风

舟前湖泱漭，湖上山横斜。湖中何所有，千顷秋荷花。山雨飒然来，风香浩无涯。移舟青红端，飘若凌绮霞。林光村远近，楼影帆交加。疑是桃花源，参差出人家。流览情所喜，避地想更佳。何必博望侯，虚无乘海槎。
微雨出望齐门
作者：赵执信
朝代：清
体裁：五言律诗

飞禽有来去，久客亦樊笼。出郭烟树好，临波心眼空。游踪迷细雨，往事入回风。欲上城楼望，乡关碧海通。
微雨山行
作者：赵执信
朝代：清
体裁：古风

小麦花开秫始萌，村墟处处黄鸟声。肩舆晓出犯雾雨，住山一往多山情。岳阳南下纷涧壑，羊肠数折分马陉。我从世中来措足，转觉坦易无欹倾。连峰倏闪溪沙白，湿云散入炊烟青。飞鸟忽纵见平旷，东西石马相逢迎。垄头草盛耰锄聚，林端人过鸡犬惊。何当桃花未零落，仙源作记烦渊明。
微雨登吴船赠内
作者：赵执信
朝代：清
体裁：七言律诗

河北征人舍辔行，江东舟子刺船迎。一千里外闻乡语，十五年来识棹声。襆被从沾寒雨净，关门不待晓鸡鸣。篷窗儿女浑相对，别有天涯岁暮情。
微雨登滕王阁望西山
作者：赵执信
朝代：清
体裁：古风

秋明帝子阁，雨起真人山。乘高扫云雾，江动襟裳閒。孤鹜时自飞，珠帘谁复悬。惊风送林响，浦溆萧萧然。我从帆樯中，直拟鸾鹤颠。倦目极缥缈，远想穷清寒。昔人文字名，几随劫火烟。岂如洪厓井，玉雪长峥潺。偶陪湛露游，长啸终来还。日夕见州郭，世尘萦苦颜。
微雨登舟留别相送诸子
作者：赵执信
朝代：清
体裁：五言律诗

雨隐官柳暮，西风为解维。骊歌随棹发，帆影带云移。秋水正空阔，閒身易别离。天涯说相识，从此属篙师。
微雨见龟峰山
作者：赵执信
朝代：清
体裁：七言绝句

弋阳江头晓望时，春山烟雨如罘罳。桃花滩水侧明镜，三十二峰攒黛眉。
微雨道中书所见
作者：赵执信
朝代：清
体裁：七言绝句

西风吹雾白难收，沙引清淄入地流。绿树连天村暗雨，牛山何处见全牛。
怀仙诗
作者：赵执信
朝代：清
体裁：五言律诗

冰雪覆大地，思从天上临。五山将四海，晃耀复森沉。鹤翅度无影，飙轮行有音。犹怜壶峤客，跂足发寒吟。
怀旧诗十首人各一小传以相识之岁月为先后尔 其十 馀怀一首
作者：赵执信
朝代：清
体裁：古风

舍人高独行，史传馀钦仰。精神贯良朋，停午发梦想。于公恣閒放，非隐亦非仕。生存天地间，硕果我与尔。程生今尝陵，下视朱与郭。失足散黄金，收身投碧落。眼中磊落人，历历五十年。崩奔避三事，牵率归九泉。古来成大名，奚必怀高位。扬袂指层霄，泠泠起长喟。
怀旧诗十首人各一小传以相识之岁月为先后尔·其一
作者：赵执信
朝代：清
体裁：古风

城西阀阅才，笔力追大雅。三十作解头，一朝名天下。侧身睨青云，引手攀金马。讵意商羽音，知希和弥寡。卞玉三不售，颜年终莫假。寂莫长白杨，斯文弃荒野。我有早慧儿，众誉期终贾。遭逢未清冰，凋谢亦飘瓦。长忆初颉颃，肺肝共倾写。残年西河泪，独为离群洒。
怀旧诗十首人各一小传以相识之岁月为先后尔·其七
作者：赵执信
朝代：清
体裁：古风

筑室中条山，招手玉女峰。黄河绕门前，涤荡万古胸。埋头试牍中，啼号羞秋虫。风骚适榛芜，挥刃侔神工。脱弃范陆习，践履岑高踪。貌似温方城，才与遇并同。诗老性护前，于君礼独隆。贵游负贩豪，交臂来趋风。声名天可假，时命人能穷。濩落王官谷，穿冢连司空。遗文寄池北，飘散随萍蓬。追维平生言，使我心忡忡。虚疑玉溪底，匣剑藏芙蓉。终当沉铁网，大索蛟龙宫。
怀旧诗十首人各一小传以相识之岁月为先后尔·其三
作者：赵执信
朝代：清
体裁：古风

独立诸生中，才名海岱盛。一出赋雪车，诗豪敌卢孟。时世相波靡，唐风方不竞。各弄姿貌妍，争盘言语硬。君故优为之，国色新妆靓。闻道厌纷华，收心归雅正。壮游涉江汉，力可排茅劲。幽意属郊居，义能兼比兴。偶以馀勇贾，辄获偏师胜。遂使老涪翁，绝倒为恭敬。惜哉仅中寿，宵寐溘不醒。岂复玉楼成，赤虬闇要请。更令假数年，风格冰雪净。并世见桓文，中原谁主盟。
怀旧诗十首人各一小传以相识之岁月为先后尔·其九
作者：赵执信
朝代：清
体裁：古风

中吴信繁侈，独恨人士少。文章与意气，一风可尽扫。况欲二者兼，何殊来凤鸟。天生未易才，舒卷形象表。论诗如谈禅，半偈宗旨了。取金如承蜩，外府皆吾宝。笑骂今邹枚，不畏公卿恼。百倍陆贾装，挈归一腐草。宅嫌金谷奢，洲引石鱼小。英彦聚纷纷，穷交爱扰扰。同舟忆微言，高视淩穹昊。方期弥勒龛，岂羡蓬莱岛。离居我自憎，乘化君何早。寄谢阖闾城，努力事醉饱。
怀旧诗十首人各一小传以相识之岁月为先后尔·其二
作者：赵执信
朝代：清
体裁：古风

忆于舞象年，出交天下士。得识元紫芝，以免浊世耻。入朝偶见容，疏放每自喜。推毂入高流，非君复谁恃。既传碧云学，砥砺日靡已。谬窃当代名，芽蘖从兹始。狂声相倾动，贵势每切齿。名成身见排，万里落儋耳。结束万古心，劳劳向赤子。能令野雉驯，不畏苍鹰视。触忌恤民依，涕泪托空纸。我曾览遗编，朗抱长沙似。乃使如斯人，沉沦瘴海死。
怀旧诗十首人各一小传以相识之岁月为先后尔·其五
作者：赵执信
朝代：清
体裁：古风

太行限东西，上有九折坂。我肠亦如之，盘回更无算。比闻君亡日，坟土嗟已暵。其时我滞吴，天长梦魂短。君昔临南溟，怪我行何缓。积岁守乡园，病深往来懒。缅怀鳄溪旁，花月丽高馆。游踪牛斗赊，归橐象犀满。朋交今所轻，高义古亦罕。怅断买青山，葱葱长在眼。
怀旧诗十首人各一小传以相识之岁月为先后尔·其八
作者：赵执信
朝代：清
体裁：古风

每笑苏子美，终身惟一蹶。永抛梦华尘，长啸沧浪月。千秋觅同调，舍我更何人。高骞云中鹤，俯视爨下薪。当时共造迷，鬼神实假手。委曲以相成，君无道惭负。群儿旁快意，一网尽无馀。借问即陆者，谁能免沦胥。吊君水仙操，置我愚公谷。得失物鸡虫，死生身翻覆。歌场倏已散，此是无色天。翩然成独往，直上三神山。
怀旧诗十首人各一小传以相识之岁月为先后尔·其六
作者：赵执信
朝代：清
体裁：古风

东武利达区，君独超以静。读书九仙颠，纵目三山影。前身白雪翁，蜕化失粗犷。子虚赋未成，得意荐已幸。史笔从委积，诗篇浸清整。与我分最深，先后落机阱。馆阁崇声华，吴越积假请。北士才天然，空疏势难并。忽于群木中，千丈见孤挺。垂头让英盼，侧目忌高骋。玉颜奚足恃，图画变俄顷。紫府袐瑶签，容君终主领。
怀旧诗十首人各一小传以相识之岁月为先后尔·其四
作者：赵执信
朝代：清
体裁：古风

翛然野鹤姿，不著世尘垢。借问何处来，夕阳一回首。三年出游戏，璞玉偶然剖。毕世归沉冥，落月不可取。拂衣尚朱颜，扃户遂黄耇。隐居大小间，道在夷惠后。昔傍集灵台，岁星昵为友。近访华阳洞，壶公沃以酒。嘲弄人尽亡，酣放吾何有。相待净居天，无颜开笑口。
恽氏园
作者：赵执信
朝代：清
体裁：七言绝句

梧阴竹径积苔痕，石压阑干水浸门。二十年来盛衰事，试凭游客问名园。
悲南村复往金陵
作者：赵执信
朝代：清
体裁：七言绝句

金尽囊空不自羞，江风惯引去来舟。游人燕子矶头见，便合呼君作莫愁。
悲小女
作者：赵执信
朝代：清
体裁：七言律诗

十载痴龙抱里珠，由来怜爱与悲俱。偏工吴语从慈母，苦诵唐诗向老夫。昨过碧池犹弄水，那教黄土便埋躯。欲知学道忘情未，晓枕无眠有叹吁。
悲骊马
作者：赵执信
朝代：清
体裁：古风

故人送我国西门，赠我骊驹出瀚海。北风吹鬣入寒云，千里凝冰渺相待。杯中醽醁相与倾，袖底珊瑚不须买。腾身挥手疾于飞，好爵良朋两遗躧。家居本在岱山阴，一日霜蹄碎碨磊。春来花发万峰幽，玉勒黄尘恣湔洒。去秋纵辔访神洲，拟蹑方蓬刷渤澥。谁知中道忽然迷，紫燕啾啾失鲜彩。丈夫壮志久摧颓，分学庚桑老畏垒。独怜我马气难降，死骨甘心掷燕隗。未令峻坂服盐车，忍见敝帷埋爽垲。酒酣自击唾壶残，白日回光天色改。
悼吴孝廉文炜山带
作者：赵执信
朝代：清
体裁：七言律诗

渔洋未识名先著，谢客相知意最亲。为欲寻君来岭海，岂关避我走风尘。遂于北土为新鬼，何处天涯见此人。归橐强携遗砚去，一回点笔一伤神。
悼脩竹
作者：赵执信
朝代：清
体裁：七言绝句

碧嶂清泉总可悲，万竿脩竹异平时。主人犹自矜风调，不惜荆花惜柳枝。
惜分钗·归兴
作者：赵执信
朝代：清
体裁：词

人已倦。秋将半。社前空羡飞飞燕。望齐城。计归程。似隔银河，一水牵情。盈。盈。清尊断。寒蛩乱。鞭丝梦袅西风岸。乍凉生。宿装轻。细雨留连，待到新晴。行。行。
惠山
作者：赵执信
朝代：清
体裁：五言律诗

孤塔空明外，连冈翠霭间。一杯分雪乳，夹道指名山。闻道康王谷，飞流不可攀。由来天下士，脱屣去人寰。
惠州署寄南村
作者：赵执信
朝代：清
体裁：五言律诗

饱闻君作郡，触事得清新。无讼多佳句，为楼望故人。迟来空对月，近约又辜春。吟绕堂前竹，王猷我后身。
惶恐滩口号
作者：赵执信
朝代：清
体裁：七言绝句

斜阳一线系金船，鸦轧桡声尚满川。何处人间不惶恐，羡他高雁入青天。
感事二首·其一
作者：赵执信
朝代：清
体裁：七言绝句

碧山胜赏已全非，谁向西州泪满衣。解识贵官能续命，可怜疏傅枉知机。
感事二首·其二
作者：赵执信
朝代：清
体裁：七言绝句

戟矜底事各纷纷，万事秋风捲乱云。谁信武安作黄土，人间无恙灌将军。
感兴
作者：赵执信
朝代：清
体裁：古风

二月不见雪，积冻已潜消。融为夜分雨，客枕惊萧骚。晓晴日气鲜，馀寒不敢骄。起看小庭竹，覆砌青寥寥。枯草亦茁芽，琐细新雏毛。托根久泥土，今与阳春遭。稍见云际鸟，飞鸣何交交。万物各有时，终戴造物劳。
感怀
作者：赵执信
朝代：清
体裁：七言律诗

朔云南雁思腾腾，薄暮凭阑百感增。岂有声名折官职，却将山水换宾朋。壶觞佳兴从看减，海岳前期未可凭。寂寞吟情相伴在，自持诗卷映寒灯。
戏孙子未检讨病瘖学奕
作者：赵执信
朝代：清
体裁：古风

孙郎甚口如虫鸣，嘈嘈颇为流俗憎。冬来肺病渐作哑，歘与雷鼓齐收声。齿牙翕张不达意，翻怪宾客皆重听。身手虽好欲安试，寒天瑟缩閒无营。今晨书来语刺刺，终逊舌本工掀腾。假我棋局破岑寂，何异膑脚初修兵。北风激箭射窗纸，黑白在手如凝冰。短烛前头置酒盏，夜长椓木闻丁丁。吾党耽奕独冯子，淩厉同辈誇最能。闭门今知勇可习，便拟齐晋相代兴。劝君且止勿自苦，料理药具兼茶铛。弛弓櫜矢备不用，暂依律吕调箫笙。他日临敌战偶胜，高歌奏凯喧鼙钲。有时意外值强悍，一叱可使楼烦惊。
戏题
作者：赵执信
朝代：清
体裁：七言绝句

冰雪寒多空自抱，青冥路绝与谁攀。早知卿辈真难记，何意相逢饭颗山。
戏题王九蘧庄诗卷因呈其兄竹村
作者：赵执信
朝代：清
体裁：七言绝句

并赏分评何所似，天台连接赤城霞。辋川漫著裴居士，相国元来大作家。
抵扬州
作者：赵执信
朝代：清
体裁：七言绝句

雾外风生日上迟，湖冰如镜一帆驰。十年重入扬州梦，残雪东门系缆时。
拯弱蝉
作者：赵执信
朝代：清
体裁：古风

高栖饮清露，自谓无所求。忽缘山风堕，适与池水谋。池水深尺馀，绿净当深秋。纤鳞不容跃，薄翼不能浮。初投木叶落，渐转车轮周。冠緌困倒侧，狂噪声如抽。我时倚危栏，怜尔为尔羞。失势辞乔柯，贪生负清流。呼童拾竹枝，立具梁与舟。遂使伏机羊，化为释缚囚。亭南日正长，据牖曝且休。微眴似有觉，徐鸣意相酬。騃童久旁睨，引手鹰上鞲。翻然弃人去，宁为恩私留。本蓄粪壤心，妄托鲲鹏游。勿狃今更生，螳螂满林幽。
揽镜见白髭一茎自题
作者：赵执信
朝代：清
体裁：七言律诗

馀春犹自爱朝晖，镜里新霜点颔微。莫倚雄豪誇似戟，空怜少壮去如飞。铅膏坐觉输青鬓，刀镊归应媚绿衣。夙习吟拈今断绝，从知四十二年非。
携酒溪头酒尽雨至
作者：赵执信
朝代：清
体裁：古风

携酒溪上饮，酒波相映清。林风东南来，飒然吹我瓶。山云亦大上，迷漫如炊蒸。雨脚森森明，青天引万绳。主客相视笑，兴尽可以行。径滑沙自软，衣沾体更轻。回望莽苍间，人牛纷纵横。始怜力耕者，未是心无营。
散天花·为长洲讣节妇宋作
作者：赵执信
朝代：清
体裁：词

鸾影孤悬宝镜傍。人间无日月，剩冰霜。重泉只隔小楼窗。廿年身未死，已心亡。雪覆兰芽特地长。庭阶春草里，烂生光。天书郑重诏闺房。黄金应铸像，共焚香。
数过前长洲令陈燮公治策侨寓园池二首·其一
作者：赵执信
朝代：清
体裁：五言律诗

彭泽何须去，桐乡定可居。高踪三江水，长物一床书。故吏教赊酒，寒畦自撷蔬。惭君谬恭敬，犹为病相如。
数过前长洲令陈燮公治策侨寓园池二首·其二
作者：赵执信
朝代：清
体裁：五言律诗

相近门如对，频来鹤亦亲。霜池空映月，板屋小宜人。僮仆形骸忘，交情放废真。江东举杯侣，谁复似陈遵。
新春独游莫愁湖上望石头
作者：赵执信
朝代：清
体裁：古风

殷勤江南春，慰我远为客。东风引游心，忽落城西陌。湖光漾微晴，山意动新碧。偶逢亭榭连，遥喜舳舻隔。岸柳郁未舒，水烟澹逾积。飘荡两蜻蛉，凋残几家国。地形长虎踞，鼎兆屡龟坼。峨峨帝王业，瓦石同狼藉。天子与佳人，俱供后叹息。兵戈或取快，粉黛乃增惜。宴坐歌无愁，酒徒信良画。跂足傍鱼庵，沙禽飞格磔。
新晴
作者：赵执信
朝代：清
体裁：五言律诗

好雨无妨久，新晴更自佳。儿教送藤杖，仆为晒棕鞋。山翠浓沾袂，溪风乱入怀。閒身乘兴出，偏与夕阳偕。
新晴
作者：赵执信
朝代：清
体裁：五言律诗

新晴玉山道，水树相玲珑。啼鸟自清晓，高帆当碧空。滩声掩客日，麦浪逼乡风。且复耽吟赏，芳春闰未终。
新晴与南村及张超然远暂过虎邱
作者：赵执信
朝代：清
体裁：古风

虎邱好秋月，我来逾所闻。正当积雨晴，亭午烟景新。寺门画舸集，冶游何缤纷。顾笑万众中，有此三数人。栉比见华馆，喧阗罗芳樽。竹树酒炙丛，水石红粉春。云方初弦时，歌管郁未陈。预愁三五夜，客梦惊心魂。临高野四望，历历多松云。何人赴幽赏，惟有清远君。因知习俗古，弥感气象尊。回棹同所适，月明白鸟群。
新晴过骆马湖
作者：赵执信
朝代：清
体裁：五言律诗

日射晓帆紫，始怜湖上晴。持篙雄意气，捩柁碎波声。树动风偷转，云飞鹭递明。故乡沂泗水，从此送南征。
新秋园夜
作者：赵执信
朝代：清
体裁：七言绝句

夜气澄来耳观平，迎秋几许搅心情。山泉林竹窗风外，更与添将蟋蟀声。
新蝉
作者：赵执信
朝代：清
体裁：五言绝句

泉响复禽鸣，閒心有底惊。午窗闻嘒嘒，陡觉是秋声。
旅宿见王子言侍郎壁间题句怆然感怀成二绝句·其一
作者：赵执信
朝代：清
体裁：七言绝句

于今海峤秋风候，还似天门暮雨时。忽忆当筵索狂饮，何如败壁读遗诗。
旅宿见王子言侍郎壁间题句怆然感怀成二绝句·其二
作者：赵执信
朝代：清
体裁：七言绝句

广陵弦绝竹林愁，阮籍回车哭未休。千载穷途数行泪，无人解道为同游。
旅舍苦寒
作者：赵执信
朝代：清
体裁：五言律诗

溪边一区屋，琐碎似蜂房。晓日不入牖，天风常撼床。搜囊失裘褐，携幼诉凄凉。穿地燃山火，春温属故乡。
旅舍苦雨
作者：赵执信
朝代：清
体裁：古风

北人惮船居，失喜入城市。谁知屋三间，仍与船相似。东偏启门径，西头著妻子。就中容一席，狼藉堆衣履。僮仆隐墙隅，坐卧杂徙倚。是时天阴寒，十日雨不止。荒庖断续烟，败砌沦涟水。窥天如坠渊，墐户每坚垒。行踪脱尘垢，客梦困泥滓。扶杖出何缘，扬帆兴翻起。飞书问旧故，恍忽半生死。鹤语悲千年，海势限万里。中路滞留难，遥期岁华驶。佳霁恐无时，因风径南指。
无风溯江崇朝十里忽得午风快然成咏
作者：赵执信
朝代：清

欲知舟上泷，譬若鱼升木。因循日高舂，跌宕水一曲。欹岸黄叶林，时露参差屋。遥数天末山，苦恋篷际目。何来快域风，径为鼓帆腹。有如绝尘马，或是避弦鹿。奔云乱鹅鹳，碎浪喧琴筑。列堠争送迎，顾揖不暇瞩。榜人啸闲逸，余亦谢拘束。通塞自有时，结念毋欲速。
无风溯江崇朝十里忽得午风快然成咏
作者：赵执信
朝代：清
体裁：古风

欲知舟上泷，譬若鱼升木。因循日高舂，跌宕水一曲。欹岸黄叶林，谙数参差屋。翻疑白下山，苦恋篷际目。何来快哉风，径为帆鼓腹。又如绝尘马，或是避弦鹿。奔云乱鹅鹳，碎浪喧琴筑。列堠争送迎，顾揖不暇瞩。榜人啸间逸，余亦谢拘束。濯发洧槃流，何心诮旸谷。
早发沙河店是前年却回处
作者：赵执信
朝代：清
体裁：七言律诗

沙和积雪压村低，客路曾经到此迷。三载回环贪碧海，平明行李信黄鸡。东来日射山形断，北下天横雾阵齐。破浪雄心浑未惬，乘风更问大荒西。
早行学剑南体
作者：赵执信
朝代：清
体裁：七言律诗

启明煜煜沈东方，欲阴欲晴天正凉。日脚插地若飞火，雨气过山疑始霜。鸡惊人语出村树，马恋夜饲投秋场。市门一老笑相问，忽入城府君安忙。
昌乐过阎谕德前辈话旧
作者：赵执信
朝代：清

菊篱茅屋正萧然，往事随君到眼前。荷锸真堪唤牛走，拂衣同是值蛇年。青门夜月三更梦，丹水秋风十亩田。莫倚清樽说生计，神洲东去海浮天。
昌乐道中
作者：赵执信
朝代：清
体裁：七言律诗

轣辘轻车不动埃，营陵旧社晓徘徊。青林白露微茫下，丹岸黄花琐碎开。城日初悬遥海色，野风偏向晚秋哀。行人莫讶宵衣急，要踏鹰扬赐履来。
明日买棹南村昏暮亦至乘夜遂济江
作者：赵执信
朝代：清
体裁：五言律诗

待君终日坐，心与水潆回。大舶淩风至，高帆冒夜开。乘槎近星月，破浪入云雷。却讶剡溪棹，携将安道来。
明边华泉尚书有诗云庭际何所有有萱复有芋自闻秋雨声不种芭蕉树前人谓其意取出象而芋非庭中之物讥为凑韵余则谓呼芭蕉作树乃乡俗之言尤为不典作者与讥者疏陋一也遂改之
作者：赵执信
朝代：清
体裁：五言绝句

庭际何所有，离离花药苗。自闻秋夜雨，不复种芭蕉。
春光好·题画美人
作者：赵执信
朝代：清
体裁：词

晓妆了，上红楼。不知愁。春与离情气味投。暗相勾。柳色深深远海，征人渺渺孤舟。陡惹关山千万里，聚眉头。
春如冬诗十二韵
作者：赵执信
朝代：清
体裁：七言排律

拟将时序问天公，半觉青春度若空。斗柄指来元的的，羲轮行处太悤悤。年光飘忽随流水，气候回环象引弓。旸谷讵应长避地，寒门犹道未成功。尽收川岳凋残色，散入乾坤惨淡中。有信风花翻瑟缩，无情雪月镇朦胧。冰山浸失支撑壮，玉琯难求燮理工。北户摧藏何振蛰，南云零落尚征鸿。豺狼踯躅嗥溪黑，儿女悲啼望晓红。深巷袁公耐枯槁，敝裘晏子爱蒙茸。竹炉火足能偷煖，瓦缶醪香欲送穷。却怪诗人缘底事，双垂冷泪向和风。
春寒
作者：赵执信
朝代：清
体裁：七言律诗

乍看晓色漾帘钩，不觉轻寒著布裘。风力峭于秋扇发，雨丝细若夏蚕抽。分从浊酒寻前醉，耻向东君诉旧愁。有约山椒探花信，春情争被梦勾留。
春感
作者：赵执信
朝代：清
体裁：七言律诗

年光易换似流莺，老觉心期暗不惊。华屋山邱等零落，风花烟柳惯清明。林深自许鹪巢稳，道险谁甘鼠穴争。却被阳城要上考，閒閒十亩意难平。
春日园亭有怀
作者：赵执信
朝代：清
体裁：五言律诗

飞絮满天地，春风馀几时。孤亭临暮景，久坐忽相思。野水浮烟远，空山落照迟。佳人不可见，浩荡忆前期。
春日郡城无酒言怀
作者：赵执信
朝代：清
体裁：古风

城中三日风，野客迷朝昏。误疑酒所致，岂知未沾唇。愁疾强扶策，况复抛青春。遣寻诸从事，往往皆贤人。凌阴恋权势，太皞几退奔。冰花耀枝柯，桃李不敢嗔。寒威入衣袂，鼻气增酸辛。安得一瓢佳，生我四体温。敝庐有赢藏，风味清而醇。瓶罂二百里，失计单车轮。户庭能免咎，嗜欲恐汨真。太息稷下士，古言谁与论。
春日閒居杂兴
作者：赵执信
朝代：清
体裁：五言排律

惯作吴中客，偏于池上居。波光映朝夕，春色媚阶除。老柳烟丝转，新桃火齐舒。绿斜缘壁茑，白小避人鱼。石迸微抽笋，庭荒自茁蔬。开门见麰麦，乞友种芙蕖。溪唱催鸣橹，邻箫落步虚。晏家从近市，陈巷不容车。西蜀经营始，辽东漂泊馀。生涯剩艰食，俯仰愧樵渔。
春郊即事
作者：赵执信
朝代：清
体裁：五言律诗

偶与春郊约，还将酒伴行。云烟际沧海，花柳过清明。曲度野风袅，杯衔溪月生。醉归天上路，十里暮潮平。
春长暮行
作者：赵执信
朝代：清
体裁：古风

良辰佳事春三月，惟有江南最阗咽。绮罗弦管如屯云，此意要令天上闻。天上寒深积氛雾，星沉日晦雷霆怒。争知胜地隔烟波，别是人间行乐处。閒居有客梦惊回，醉倒花前更举杯。再拜青春愿长暮，年年夏日不须来。
昭阳湖行书所见
作者：赵执信
朝代：清

屋角参差漏晚晖，黄头闲缉绿蓑衣。倦来枕石无人唤，鹅鸭如云解自归。
昭阳湖行书所见四首·其一
作者：赵执信
朝代：清
体裁：七言绝句

湖上人家无赖秋，门前水长看鱼游。当窗莫晾西风网，时有行人来缆舟。
昭阳湖行书所见四首·其三
作者：赵执信
朝代：清
体裁：七言绝句

屋角参差漏晚晖，黄头閒缉绿蓑衣。倦来枕石无人唤，鹅鸭如云解自归。
昭阳湖行书所见四首·其二
作者：赵执信
朝代：清
体裁：七言绝句

白波如沸浸沟塍，禾黍菰芦互作层。棹入青苍前路夕，半规秋月起鱼罾。
昭阳湖行书所见四首·其四
作者：赵执信
朝代：清
体裁：七言绝句

微子山头隐晓霞，湿云浓压峭帆斜。回风忽皱平湖水，雨立船舷看浪花。
是夕泊胥江
作者：赵执信
朝代：清
体裁：七言绝句

茶灶馀温尚未休，全家已到水西头。胥江旧是关情地，来即盘桓去却留。
晓大雪顺风张帆行大江中竟日日暮抵观音门外
作者：赵执信
朝代：清
体裁：古风

海云秘日朝光黝，潮拥江回水西走。浮玉便娟尚趁人，钟阜英灵已招手。篙师捩柁与寒争，风伯催帆向空守。雪花有意纷斜来，助我推篷唤沽酒。两山夹岸献琼瑶，万里平波糁星斗。葭芦影乱渚烟空，凫雁声多冻云厚。是时舟中心目开，共说平生未曾有。太行峻耸坤舆脊，田盘幽探沧海口。曾经积雪遍峰峦，未免游踪倦培塿。何如坐卧恣中流，赏丽搜奇在襟肘。不愁短晷失奄忽，顿觉长江吞八九。幕府山头落晚钟，廿年颇忆曾来否。
晓起即目
作者：赵执信
朝代：清
体裁：五言律诗

睡足爱秋晓，迎凉独启关。初阳微写水，馀雾散栖山。树与禾麻竞，人将鸡犬閒。遥怜五侯宅，春梦未阑珊。
晓过惠山口号示儿庆
作者：赵执信
朝代：清
体裁：七言绝句

阳乌栖柁送江关，坐尔萍流老未閒。貌我龙钟入寒日，荒烟落木九龙山。
晓过灵石
作者：赵执信
朝代：清
体裁：七言律诗

晓色依微岭上横，望中云物转凄清。林收宿雾初通日，山挟回风尽入城。客路远随残月没，乡心半向早寒生。惊鸦满眼苍烟里，愁绝戍楼横吹声。
晓过灵石
作者：赵执信
朝代：清

晓色熹微岭上横，望中云物转凄清。
林收宿雾初通日，山挟回风尽入城。
客路远随残月没，乡心半向早寒生。
惊鸦满眼苍烟里，愁绝戍楼横吹声。
晓驾小舟诣西湖至昭庆小憩
作者：赵执信
朝代：清
体裁：古风

尘踪落名境，茫昧失所择。欲寻湖山去，竟被人烟隔。寒溪一径通，短棹破浓碧。由来访仙源，必藉渔舟入。凫鸭晴自散，菱荇露犹滴。微微日上衣，渺渺钟迎客。山僧开竹房，焚香设瑶席。斥鴳亦逍遥，崇朝且休息。
晚出城子庄感怀
作者：赵执信
朝代：清
体裁：七言绝句

落日溪山剧可怜，散霞敛黛入村烟。村东老树浑相识，春雨骑驴四十年。
晚发芹泉驿夜过寿阳
作者：赵执信
朝代：清
体裁：古风

日暮憩芹泉，暝色动诸岭。路纡未拟停，马饱方思骋。新月乍微茫，群星半耿耿。远云时作阴，积雨正多泞。地明知近河，径转畏逢阱。不知几里遥，忽在万峰顶。阴阴俯厓际，簌簌乱林影。深谷聚豺狼，涧潦喧蛙黾。山腰忽一灯，鬼火出埳井。秋毫皆易惊，观听何由屏。风高溪壑哀，露下衣裳冷。前途渐逶迤，客心转虚迥。昏眸呼不开，倦辔时复整。寿阳城上钟，残梦三更醒。
晚晴过泰山下
作者：赵执信
朝代：清
体裁：七言律诗

烟披岳麓翠帷张，雨浥春畴细草香。人带断霞过小渡，鸟冲飞絮入斜阳。鞭丝帽影垂垂远，日观天门望望长。岭半桃花陇头麦，肯馀物色与江乡。
晚晴过泰山下时将之江南
作者：赵执信
朝代：清

烟披岳麓翠帷张，雨浥春畴细草香。人带断霞过小渡，鸟冲飞絮入斜阳。鞭丝帽影垂垂远，日观天门望望长。岭半桃花陇头麦，肯输物色与江乡。
晚望飞来寺
作者：赵执信
朝代：清
体裁：古风

东峰微霭西峰黑，万树云浓蘸江色。名蓝绀碧杳难寻，疑是飞行夜无迹。佛灯忽闪光青荧，殿角暗与船欹倾。山风吹过松门去，十里月明猿啸声。
晚次清化镇
作者：赵执信
朝代：清
体裁：古风

晚风乱丛竹，四野青欲收。回头谢寒山，临别还夷犹。孤城残照尽，雉堞随星浮。烟际闻人声，马倦亦知投。
晚行
作者：赵执信
朝代：清
体裁：五言律诗

雨脚背城见，前村开晚晴。近山风转急，隔水月初生。树杪悬灯火，烟中隐碓声。今宵魂断处，野馆醉三更。
晚行句容道中见月
作者：赵执信
朝代：清
体裁：五言律诗

寒霭澹平川，松风散暮烟。江回天北望，月试岁初弦。衰病青阳外，行藏句曲前。归程任颠倒，客舍待团圆。
晚阴泊惠州怀南村
作者：赵执信
朝代：清
体裁：古风

高城结愁阴，我亦忆雪色。寒烟断续生，晻暧鹤峰白。美人隔层波，怅望江湖夕。孤梦耿残灯，微风闻叹息。
晚阴舟行
作者：赵执信
朝代：清
体裁：古风

空波与淡月，漫漫同一白。长年与游子，泛泛同一客。渔火起微茫，沙禽惊格磔。前山如云屯，独树作人立。我行数千里，揽此秋暝色。浩歌合重阴，天地了不隔。何事楚三闾，长悲俗迫阨。
晤洪昉思聊答赠
作者：赵执信
朝代：清

颇忆旗亭画壁时，相逢各讶鬓边丝。早知才薄犹为患，正使秋深总不悲。吴越管弦君自领，江湖来往我无期。祇应分付亭中鹤，莫为风高放故迟。
晤洪昉思聊答赠
作者：赵执信
朝代：清
体裁：七言律诗

颇忆旗亭画壁时，相逢各讶鬓边丝。早知才薄犹为患，正使秋深总不悲。吴越管弦君自领，江湖来往我无期。祇应分付亭中鹤，莫谓风高放故迟。
晦日大雪与仲生及子弟开南窗畅饮成杂言学欧苏禁体
作者：赵执信
朝代：清
体裁：古风

閒居每爱雪，助我园林幽。去冬围火坐，寒意时侵裘。帘隙试微瞰，仅能没瓦沟。今晨偶偕二三子，林下共语春和柔。飒然霰先集，大至风莫收。惊尘有猛气，溅沬无平流。驱迫入深屋，各耸山肩头。众情殊不厌，撤墐呼觥筹。惟有杜康刘白堕，解与滕六除怨雠。南窗骋望得快意，奇绝非可人间求。群峰晃朗相烘染，万树匼匝争雕锼。石路自覆荒秽净，池藻细呈青翠稠。中流澹摇漾，恍棹山阴舟。孤亭炫突兀，新成天上楼。神山仙阙暂飞落，但恐不为东皇留。当杯吟赏还俪事，无使谢庭儿女羞。犹胜令节对芳宴，夜珠明月乘昏投。长宵红烛照白战，酒行与雪俱无休。
晦泊大湖口滩行三日矣
作者：赵执信
朝代：清
体裁：五言律诗

岂意随渔父，他乡断送秋。炎云浮庾岭，清涨阻虔州。征雁寒呼客，跳鱼夜打舟。自怜同赣石，留宿遍中流。
晴夜发舟
作者：赵执信
朝代：清
体裁：七言绝句

残雨将寒泥客程，好风送夜似多情。布帆载得扬州月，直到江头看放晴。
晴日即目
作者：赵执信
朝代：清
体裁：五言律诗

大雪连日夜，始知天地寒。午晴携杖出，清景不胜看。山倚城高洁，池凝径渺漫。千重冰壑底，剩著一袁安。
晴日村南
作者：赵执信
朝代：清
体裁：五言律诗

朝曦上窗户，许我出村行。海映半天雪，松吹十里晴。溪流有归处，鸟雀尽寒声。不觉山中客，遥牵岁暮情。
晴蓑道人歌
作者：赵执信
朝代：清
体裁：古风

长空云暗蛟龙泣，短褐锦衣尽沾湿。一蓑不蔽天下人，自爱䙰褷仅称身。曦轮忽碾浮云净，物态缤纷入明镜。岂知天意厌昏霾，却遣人心艳华盛。妍皮痴骨各自骄，高冠奇服争市朝。机中狼藉千女指，马上摧残百兽毛。深山有客坚避世，芙蓉为裳蕙为带。道人大笑何必然，安能翻飞去人间。短蓑一著无冬夏，青天白日相周旋。相周旋，从来久。斜风细雨无日无，激电轰雷有时有。陆鲁望，张志和，散人渔父共高歌。但愿长晴不愿雨，霜月满身笃速舞。
暂归省侍
作者：赵执信
朝代：清
体裁：古风

夏云郁重阴，长昼趋庭闱。清凉虽适体，宁不怀炎威。入门奉杯酒，欢颜幸无违。槃散却伯步，烂漫莱子衣。疾病岁月永，放佚礼乐微。嗃嗃窃自保，憧憧何所希。
暮大雨
作者：赵执信
朝代：清
体裁：五言律诗

晚风吹不极，飞雨浩无边。日月皆归海，蛟龙乱上天。櫩声通竹树，云影泛山川。惨澹为霖意，安居独惘然。
暮抵常熟止翁秋允斋与陶改之夜话
作者：赵执信
朝代：清
体裁：七言律诗

满山青翠半城烟，旧客来停日暮船。还向高斋展长簟，顿惊小友入中年。存亡虚忆风过牖，身世难凭雨暗天。蜡烛有花如解笑，杯中兴亦减于前。
暮抵广州
作者：赵执信
朝代：清
体裁：五言律诗

扁舟忽南海，万里又黄昏。落日动江色，寒风生虎门。远钟催蜑唱，微月逗珠痕。沽酒酹归汐，此波连故园。
暮抵栖霞
作者：赵执信
朝代：清
体裁：古风

秋色组青黄，幽丛乱松菌。晚日照逾妍，空烟寒向尽。山深路屈盘，霜老风凄𦂳。草际清浅流，纡回似相引。峰开睥睨明，水阔楼台近。误疑到汪洋，已见驱蛟蜃。入郭如有获，披图始自哂。托宿碧霞端，仙期梦应准。
暮春晦日族弟邀往山村看桃花偕诸叔登高小饮二首·其一
作者：赵执信
朝代：清
体裁：五言律诗

閒与病相守，山情犹尚存。桃花半开地，春雨乍沾村。随水频纡径，缘厓自识门。携筇如拥棹，重入武陵源。
暮春晦日族弟邀往山村看桃花偕诸叔登高小饮二首·其二
作者：赵执信
朝代：清
体裁：五言律诗

高冈出花顶，坐处欲千寻。风起香偏远，烟过色更深。春山世人面，西日老年心。往事衔杯说，儿童莫厌斟。
暮春泰山道中遇雨
作者：赵执信
朝代：清
体裁：五言律诗

馀寒和晓色，客路转氤氲。五汶入春雨，千山行岱云。尘消容马健，绿净向天分。未拟成归梦，今宵遮莫闻。
暮春送仲生偕庆游虞山
作者：赵执信
朝代：清
体裁：古风

吴地春事喧，今年减大半。偶因长官严，顿觉风流变。香花冷僧寮，裾屐空仙观。寥落千人石，笙歌付梦幻。支硎松篁丛，禽鸟乐相唤。娇女红闺啼，长年画舫怨。畴昔寻春人，扃户亦愁叹。始怜韵士怀，非为幽境恋。小儿好事日，日聒山水县。熟知乃公意，常在破龙涧。吾子沧海期，已寄徂徕畔。未免故乡心，临行弥缱绻。似闻箫鼓声，不畏旌门远。放棹及佳时，岩花正凌乱。
暮登金山宿海岳楼二首·其一
作者：赵执信
朝代：清
体裁：五言律诗

江晚潮半落，鸣桡乘好风。欲寻浮玉上，遥过碧虚中。塔入山烟澹，栏欹夕照红。前期欣有托，海岳一楼空。
暮登金山宿海岳楼二首·其二
作者：赵执信
朝代：清
体裁：五言律诗

秋色连江暝，凭高望欲迷。汀烟向山叠，渔火引星低。天阙扪疑逼，龙宫迥得栖。今宵孤客梦，清绝海云西。
暮秋吟望
作者：赵执信
朝代：清
体裁：七言律诗

小阁高栖老一枝，閒吟了不为秋悲。寒山常带斜阳色，新月偏明落叶时。烟水极天鸿有影，霜风捲地菊无姿。二更短烛三升酒，北斗低横未拟窥。
暮雨过召伯镇泊扬州
作者：赵执信
朝代：清
体裁：五言律诗

风起鹳鹅鸣，高帆纵暮程。湖翻遥海势，两挟晚秋声。衰鬓三年客，荒烟六代城。清宵十里郭，留月向谁明。
曲江咏文献公
作者：赵执信
朝代：清
体裁：五言律诗

览古江仍曲，怀公我欲愁。无心应避隼，作扇不禁秋。汗竹迷金鉴，琴泉咽寝丘。凭谁问风度，山鬼竞搔头。
月
作者：赵执信
朝代：清
体裁：五言律诗

海月自东出，照人如有心。犹悬九秋影，顿失昨宵阴。叠嶂依云远，空烟向水深。无因乞灵药，桂树漫森森。
月下场中听歌
作者：赵执信
朝代：清
体裁：五言律诗

晚霁场圃静，空村云月閒。此时歌白雪，偏称对青山。十载违高调，中宵解病颜。淄流入新雨，清响写潺湲。
月夜泊程乡
作者：赵执信
朝代：清
体裁：五言律诗

和月到梅州，江烟澹未收。落帆闻击柝，映郭数维舟。客思频清夜，波光自白头。遥应结幽梦，仙嶂百花洲。
月夜重过彩云桥口占
作者：赵执信
朝代：清
体裁：七言绝句

湖山索莫夜迢迢，霜信风中酒易消。还是秋来可怜月，照人独上彩云桥。
月夜饮酒烧蛎房赠陈康海
作者：赵执信
朝代：清
体裁：古风

月满古镜耀，潮至群龙吟。主人有玉壶，屡为酒仙斟。仍呼丹砂童，吹火竹炉深。一炼碧山骨，遂陈绮席琛。杯吞渤澥波，食割蓬瀛岑。不惜尽寒夜，因君豁烦襟。
有以诗卷见遗者自题曰江南某戏成绝句
作者：赵执信
朝代：清
体裁：七言绝句

黄金白雪本岐途，滥耳何人解听竽。自许周郎擅江左，不知消得小乔无。
有感二绝句·其一
作者：赵执信
朝代：清
体裁：七言绝句

漫天飞絮落泥涂，或化流萍水一隅。剩向鱼虾矜覆载，不知记得本根无。
有感二绝句·其二
作者：赵执信
朝代：清
体裁：七言绝句

东君剧戏唤春回，贩弄群花处处开。一种风吹偶先后，却教山杏妒江梅。
望之罘二绝句·其一
作者：赵执信
朝代：清
体裁：七言绝句

谁临青镜袅烟鬟，夕照遥分海面山。传语蛟龙守宫阙，暂令仙侣住人间。
望之罘二绝句·其二
作者：赵执信
朝代：清
体裁：七言绝句

屈指秦皇勒石年，雄文二十字流传。当时总遣山为碣，谁向沧溟护一拳。
望云门山
作者：赵执信
朝代：清
体裁：古风

轻烟漾午晴，十里见山月。稍观飞鸟度，始识一峰阙。云生自吞吐，天回忽穿穴。秋风从中吹，万树离披列。空象蕴真境，仙迹传幽绝。恨身无羽毛，从兹弃尘绁。
望仙人城
作者：赵执信
朝代：清
体裁：五言律诗

翠削四壁合，空山谁定居。高秋动云物，西北接匡庐。雅意仙城主，神官不见除。醉邀弋阳月，飞梦入清虚。
望匡庐不可见
作者：赵执信
朝代：清

香炉烟散半湖云，舟入荷陂水又分。却羡沙头双白鹭，潜随明月过匡君。
望夜雨
作者：赵执信
朝代：清
体裁：七言绝句

雨师长傍岳阳行，夜半悬檐有瀑声。清梦惊回床漏彻，水晶宫阙月胧明。
望春曲
作者：赵执信
朝代：清
体裁：古风

岁已换，春不来。所见惟冰雪，日夕增皑皑。春未来，冬且久。寒威尔何苦，劝尔一杯酒。天地本无私，盈虚合有时。但临碧池待，莫怨惠风迟。
望温泉
作者：赵执信
朝代：清
体裁：七言律诗

日照牛山石上泉，琉璃浮动出寒烟。惊心沙路晶明外，泼眼风林摇落前。沆瀣试尝应不减，清泠可枕岂虚传。扬鞭却与飞流语，比到东溟孰后先。
望罗浮
作者：赵执信
朝代：清
体裁：古风

昔游东海观蓬莱，宫阙晃朗金银开。扶桑坠枝生夜梦，火轮飞破琉璃堆。南纪群真羡奇丽，狡狯驱石鞭龙雷。偷移左股置户牖，青天突起瑶石台。飞云列坠引羲驭，欲与岱岳争风霾。朱明洞中夜奏乐，瑶池半入流霞杯。巨鳌伏罪坐失守，千年断骨森皑皑。我是安期瓜枣使，泉源主者无嫌猜。乍可老人赐颜色，敢向玉女通诙谐。拟寻松径窥上界，凤凰去作高辛媒。珍禽联翩迓贵要，洞天犹尔吾何哀。神丹火冷灶土埋，虎喑讵敢瞋狼豺。灵异剩讶仙坛竹，横斜莫问荒村梅。空明九百八十瀑，不为逋客湔尘埃。片帆摇曳荡寒碧，长烟落日相徘徊。江回目徙几图画，持较登眺谁为佳。譬如对酒不得饮，且复饱玩金尊罍。东皇大笑君休矣，春色指顾生阳厓。赤芝青饭久相待，但欲扫洒太古苔。会探风雨合离处，袖擘海山归去来。
望西樵山却寄元孝南村
作者：赵执信
朝代：清
体裁：五言律诗

舟行甘午睡，雨过起开襟。忽与西樵对，顿惊离别心。昔来劳怅望，君正快登临。春色碧云际，佳期谁重寻。
望金山
作者：赵执信
朝代：清
体裁：古风

窈窕淩波姿，合在中流住。台殿势难安，参差欲飞去。天龙谨护持，日日溅花雨。翻疑妙高颠，上接诸天路。忆曾望神山，但见濛濛雾。巨鳌畏动移，灵境欣指顾。吴榜轻可涉，海潮晓方怒。帆腹饱西风，挥手成前度。
朝台
作者：赵执信
朝代：清
体裁：七言绝句

西拜心悬千步台，枭雄气尽陆生才。三门汹汹寒潮急，犹应当年朔望来。
杂诗五首·其一
作者：赵执信
朝代：清
体裁：古风

作客一朝归，如梦久而寤。时时心目间，惝恍各有遇。绕溪清浅流，连村远近树。儿时所经觏，半犹存其故。峨岭雪乍晴，烟敛万家曙。磴道入高寒，云山远回互。忽惊风景真，转恐遨游误。渐多相识人，踟蹰屡狂顾。遥见西郭门，疲马趋如骛。莫避市上尘，去此十年路。
杂诗五首·其三
作者：赵执信
朝代：清
体裁：古风

雪后天气佳，选胜携我友。不知山与泉，颇忆畴昔否。城边初日上，寒色遍林薮。行缘荆山足，渐出秋谷口。浅濑漾轻冰，空烟散枯柳。更陟峨岭颠，极目尽诸有。峰壑杂楼台，出没各为耦。疑是太行中，西望频搔首。风土有雷同，取意分薄厚。笑问同游人，还劳倒尊酒。
杂诗五首·其二
作者：赵执信
朝代：清
体裁：古风

羁栖空计日，客游常畏人。岂意广坐上，复睹平生亲。再拜视颜色，悲喜不可分。长者酌我酒，相问递殷勤。童稚不相识，牵衣皆弟昆。自怜语音变，稍有形容存。且与恣欢宴，艰难安足陈。
杂诗五首·其五
作者：赵执信
朝代：清
体裁：古风

高堂张华灯，少长各为群。寒风敛残日，气候晼如春。酒行更相劝，既醉情弥敦。岂辞今夕醉，将为明年人。非徒明年人，复是异地身。预忧西北路，冉冉随浮云。住日殊未厌，去意方恐分。人生苦乐情，终古何时均。
杂诗五首·其四
作者：赵执信
朝代：清
体裁：古风

招我何碌碌，家家春酒熟。朅来二十日，日日得所欲。风霜虽苦辛，醉饱亦酖毒。昨宵双眼昏，辗转羞明烛。向晨昧冠履，对案废篇牍。妻孥颇嘲讪，客至每局促。忆登并州塞，远穷千里目。祇恨杯酌疏，在家病良足。
杂题三绝句·其一
作者：赵执信
朝代：清
体裁：七言绝句

积雨药栏斜复斜，日日日出看朝霞。墙角已然覆盆子，树头犹絓牵午花。
杂题三绝句·其三
作者：赵执信
朝代：清
体裁：七言绝句

移床恰就井栏平，槐叶阴浓水气清。机事自劳心自逸，梦回不厌桔槔声。
杂题三绝句·其二
作者：赵执信
朝代：清
体裁：七言绝句

宿酲初解饱藜羹，扪腹荒园自在行。拟唤邻翁誇食指，两畦新长紫膨脝。
村宿尝新酿调仲生
作者：赵执信
朝代：清
体裁：古风

比年对饮杯在手，只忆家山寒夜酒。今宵与子细细斟，颇谓老夫失言否。京口百花香透罂，南浔澹泊秋露清。酒人犹自意索莫，但觉平原醉不成。何如雪后开新瓮，金粟晶晶点霜重。竹炉煎出寒作轻，玉碗盛来空不动。口辛喉滑到脐甘，仓猝满引能微酣。从此桓公老从事，应传别谱过江南。
村舍
作者：赵执信
朝代：清
体裁：七言律诗

乱峰重叠水横斜，村舍依稀在若耶。垂老渐能分菽麦，全家合得住烟霞。催风笋作低头竹，倾日葵开卫足花。雨玩山姿晴对月，莫辞閒澹送生涯。
村舍
作者：赵执信
朝代：清

乱峰重叠水横斜，村舍依稀在若耶。垂老渐能分菽麦，全家合得住烟霞。扶衰地有君臣药，劝酒庭馀姊妹花。雨玩山姿晴对月，莫辞闲淡送生涯。
杜门
作者：赵执信
朝代：清
体裁：七言律诗

小病杜门殊不恶，静中一倍爱秋清。微寒床下王孙急，细雨篱根稚子生。閒觉诗怀增搅乱，贫馀酒债费经营。新来自笑耽工课，半夜披衣看月明。